title: 2013/550/EÚ: Rozhodnutie Európskeho parlamentu zo 17. apríla 2013 o absolutóriu za plnenie všeobecného rozpočtu Európskej únie za rozpočtový rok 2011, oddiel IX – Európsky dozorný úradník pre ochranu údajov#Uznesenie Európskeho parlamentu zo 17. apríla 2013 s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2011, oddiel IX – Európsky dozorný úradník pre ochranu údajov

text:
               16.11.2013

               SK

               Úradný vestník Európskej únie

               L 308/136

         ROZHODNUTIE EURÓPSKEHO PARLAMENTU
   zo 17. apríla 2013
   o absolutóriu za plnenie všeobecného rozpočtu Európskej únie za rozpočtový rok 2011, oddiel IX – Európsky dozorný úradník pre ochranu údajov
   (2013/550/EÚ)
   EURÓPSKY PARLAMENT,

               —

               so zreteľom na všeobecný rozpočet Európskej únie na rozpočtový rok 2011 (1),

               —

               so zreteľom na konsolidovanú ročnú účtovnú závierku Európskej únie za rozpočtový rok 2011 [COM(2012) 436 – C7-0232/2012] (2),

               —

               so zreteľom na výročnú správu Dvora audítorov o plnení rozpočtu za rozpočtový rok 2011 spolu s odpoveďami inštitúcií (3),

               —

               so zreteľom na vyhlásenie o vierohodnosti (4) vedenia účtov a zákonnosti a správnosti príslušných operácií, ktoré poskytol Dvor audítorov za rozpočtový rok 2011 v súlade s článkom 287 Zmluvy o fungovaní Európskej únie,

               —

               so zreteľom na článok 314 ods. 10 a články 317, 318 a 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho články 50, 86, 145, 146 a 147,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie a o zrušení nariadenia Rady (ES, Euratom) č. 1605/2002 (6), a najmä na jeho články 164, 165 a 166,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu a stanovisko Výboru pre občianske slobody, spravodlivosť a vnútorné veci (A7-0095/2013),

               1.

               udeľuje európskemu dozornému úradníkovi pre ochranu údajov absolutórium za plnenie jeho rozpočtu za rozpočtový rok 2011;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, Rade, Komisii, Súdnemu dvoru Európskej únie, Dvoru audítorov, európskemu ombudsmanovi a Európskemu dozornému úradníkovi pre ochranu údajov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ L 68, 15.3.2011.

      (2)  Ú. v. EÚ C 348, 14.11.2012, s. 1.

      (3)  Ú. v. EÚ C 344, 12.11.2012, s. 1.

      (4)  Ú. v. EÚ C 348, 14.11.2012, s. 130.

      (5)  Ú. v. ES L 248, 16.9.2002, s. 1.

      (6)  Ú. v. EÚ L 298, 26.10.2012, s. 1.

      UZNESENIE EURÓPSKEHO PARLAMENTU
      zo 17. apríla 2013
      s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2011, oddiel IX – Európsky dozorný úradník pre ochranu údajov
      EURÓPSKY PARLAMENT,

                  —

                  so zreteľom na všeobecný rozpočet Európskej únie na rozpočtový rok 2011 (1),

                  —

                  so zreteľom na konsolidovanú ročnú účtovnú závierku Európskej únie za rozpočtový rok 2011 [COM(2012) 436 – C7-0232/2012] (2),

                  —

                  so zreteľom na výročnú správu Dvora audítorov o plnení rozpočtu za rozpočtový rok 2011 spolu s odpoveďami inštitúcií (3),

                  —

                  so zreteľom na vyhlásenie o vierohodnosti (4) vedenia účtov a zákonnosti a správnosti príslušných operácií, ktoré poskytol Dvor audítorov za rozpočtový rok 2011 v súlade s článkom 287 Zmluvy o fungovaní Európskej únie,

                  —

                  so zreteľom na článok 314 ods. 10 a články 317, 318 a 319 Zmluvy o fungovaní Európskej únie,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho články 50, 86, 145, 146 a 147,

                  —

                  so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie a o zrušení nariadenia Rady (ES, Euratom) č. 1605/2002 (6), a najmä na jeho články 164, 165 a 166,

                  —

                  so zreteľom na článok 77 rokovacieho poriadku a prílohu VI k nemu,

                  —

                  so zreteľom na správu Výboru pre kontrolu rozpočtu a stanovisko Výboru pre občianske slobody, spravodlivosť a vnútorné veci (A7-0095/2013),

                  1.

                  víta konštatovanie Dvora audítorov, že za rok ukončený 31. decembrom 2011 sa v platbách ako celku, pokiaľ ide o administratívne a iné výdavky európskeho dozorného úradníka pre ochranu údajov (ďalej len „dozorný úradník“), nevyskytli žiadne významné chyby a že preskúmané systémy dohľadu a kontroly pre administratívne a iné výdavky boli účinné;

                  2.

                  s uspokojením berie na vedomie, že Dvor audítorov uviedol vo svojej výročnej správe za rok 2011, že u dozorného úradníka neboli zistené žiadne významné nedostatky v súvislosti s kontrolovanými oblasťami vzťahujúcimi sa na ľudské zdroje a verejné obstarávanie;

                  3.

                  súhlasí s odporúčaniami Dvora audítorov a odporúča dozornému úradníkovi, aby od všetkých zamestnancov vyžadoval, aby pravidelne, najlepšie raz za rok, predkladali dokumenty potvrdzujúce ich osobný stav, a aby zaviedol systém včasnej kontroly týchto dokumentov;

                  4.

                  víta pokrok, ktorý zaznamenal Dvor audítorov v súvislosti s lepším spravovaním príspevkov, a zistenie, že prijaté opatrenia boli účinné; víta tiež skutočnosť, že dozorný úradník plánuje pokračovať v zlepšovaní svojho systému pre včasné monitorovanie a kontrolu;

                  5.

                  berie na vedomie, že audit, ktorý vykonal Dvor audítorov, ukázal, že opatrenia prijaté dozorným úradníkom v roku 2010 s cieľom zlepšiť spravovanie príspevkov boli účinné; žiada dozorného úradníka, aby naďalej sledoval a zlepšoval svoju výkonnosť;

                  6.

                  konštatuje, že v roku 2011 mal dozorný úradník k dispozícii celkovo 7 564 137 EUR vo viazaných rozpočtových prostriedkoch (7 104 351 EUR v roku 2010) a že miera čerpania týchto prostriedkov bola 89,31 % (82,73 % v roku 2010); považuje to za pozitívny vývoj, ale požaduje ďalšie úsilie o zlepšenie miery plnenia a monitorovanie uskutočnených zmien; očakáva, že miera plnenia záväzkov prekročí budúci rok 90 %;

                  7.

                  zdôrazňuje, že rozpočet dozorného úradníka je čisto administratívny; konštatuje, že miera plnenia výdavkov na osoby pracujúce v inštitúcii predstavuje 75,63 % (hlava 1) a miera plnenia výdavkov na budovy, zariadenie a rôzne administratívne výdavky predstavuje 73,38 % (hlava 2); konštatuje, že po úplnom zaplatení výdavkov v oboch hlavách bola miera plnenia v roku 2011 stanovená na 85,03 %;

                  8.

                  žiada dozorného úradníka, aby vypracovával návrh ročného rozpočtu tak, aby lepšie zodpovedal jeho potrebám; vyzýva dozorného úradníka, aby zlepšil plnenie svojho ročného rozpočtu;

                  9.

                  opätovne žiada, aby bol informovaný o výsledkoch plánu pracovných miest na rok 2010 a aby sa mu poskytli informácie o opatreniach prijatých v nadväznosti na odporúčania Parlamentu a zahrnutých do budúcej výročnej správy o činnosti;

                  10.

                  víta správu dozorného úradníka o vykonaní kontroly v 13 inštitúciách a orgánoch Únie so sídlom v Bruseli, ktorej cieľom bolo overiť, či inštitúcie a orgány Únie účinne a v plnom rozsahu informujú verejnosť o systémoch kamerového dohľadu; odporúča výmenu týchto informácií a najlepších postupov s vnútroštátnymi orgánmi pre ochranu údajov;

                  11.

                  vyzýva dozorného úradníka, aby v budúcej výročnej správe o činnosti uviedol mieru nevyužitia tlmočníckych služieb vyžiadaných počas príslušného roka;

                  12.

                  dúfa, že systém na stanovovanie kľúčových ukazovateľov výkonnosti a systém referenčného porovnávania zavedený v roku 2012 sú už plne funkčné; očakáva, že vo výročnej správe o činnosti za budúci rok sa podrobne posúdia zlepšenia dosiahnuté prostredníctvom týchto systémov;

                  13.

                  požaduje informácie o opatreniach prijatých v nadväznosti na odporúčania uvedené v uzneseniach Európskeho parlamentu o udelení absolutória;

                  14.

                  vyzýva dozorného úradníka, aby do budúcej výročnej správy o činnosti zahrnul podrobný prehľad všetkých ľudských zdrojov, ktoré má k dispozícii, a to podľa kategórie, triedy, pohlavia, účasti na odbornom vzdelávaní a štátnej príslušnosti; víta informácie uvedené vo výročnej správe o odbornej príprave.

                  15.

                  vo všeobecnosti vyzýva Dvor audítorov, aby naďalej venoval pozornosť auditu riadneho finančného hospodárenia dozorného úradníka, a to najmä hospodárnosti, efektívnosti a účinnosti, s akou dozorný úradník využíva pridelené prostriedky pri plnení svojich úloh.

         (1)  Ú. v. EÚ L 68, 15.3.2011.

         (2)  Ú. v. EÚ C 348, 14.11.2012, s. 1.

         (3)  Ú. v. EÚ C 344, 12.11.2012, s. 1.

         (4)  Ú. v. EÚ C 348, 14.11.2012, s. 130.

         (5)  Ú. v. ES L 248, 16.9.2002, s. 1.

         (6)  Ú. v. EÚ L 298, 26.10.2012, s. 1.


title: Rozhodnutie Rady 2008/298/SZBP zo 7. apríla 2008 , ktorým sa mení a dopĺňa rozhodnutie 2001/80/SZBP o zriadení Vojenského štábu Európskej únie

text:
               12.4.2008

               SK

               Úradný vestník Európskej únie

               L 102/25

      ROZHODNUTIE RADY 2008/298/SZBP
   zo 7. apríla 2008,
   ktorým sa mení a dopĺňa rozhodnutie 2001/80/SZBP o zriadení Vojenského štábu Európskej únie
   RADA EURÓPSKEJ ÚNIE,
   so zreteľom na Zmluvu o Európskej únii, najmä na jej článok 28 ods. 1,
   so zreteľom na Zmluvu o založení Európskeho spoločenstva, a najmä na jej článok 207 ods. 2,
   keďže:

               (1)

               Rada prijala rozhodnutie 2001/80/SZBP (1) („VŠEÚ“), ktorého mandát sa nachádza v prílohe.

               (2)

               Rada 19. novembra 2007 schválila súbor štyroch opatrení na zlepšenie schopnosti VŠEÚ vykonávať včasné vojenské plánovanie na strategickej úrovni pre operácie pod velením EÚ.

               (3)

               S cieľom vykonať tieto opatrenia by sa počas komplexného preskúmania mandátu po hodnotení vykonávania týchto opatrení mal zmeniť a doplniť mandát VŠEÚ.

               (4)

               Navyše by mandát VŠEÚ mal zohľadňovať zmeny, ktoré sa vykonali v rámci štruktúr a postupov krízového riadenia Rady od poslednej zmeny a doplnenia mandátu.

               (5)

               Rozhodnutie 2001/80/SZBP by sa malo tiež zmeniť a doplniť s cieľom zohľadniť prijatie rozhodnutia Rady 2007/829/ES z 5. decembra 2007 o pravidlách pridelenia národných expertov a vojenského personálu na Generálny sekretariát Rady (2),

         ROZHODLA TAKTO:
   Článok 1
   Rozhodnutie 2001/80/SZBP sa týmto mení a dopĺňa takto:

               1.

               Článok 4 sa nahrádza takto:
               „Článok 4
               Členovia Vojenského štábu Európskej únie podliehajú pravidlám, ktoré sú ustanovené v rozhodnutí Rady 2007/829/ES z 5. decembra 2007 o pravidlách pridelenia národných expertov a vojenského personálu na Generálny sekretariát Rady (3).

               2.

               Príloha sa nahrádza prílohou k tomuto rozhodnutiu.

         Článok 2
   Toto rozhodnutie nadobúda účinnosť dňom jeho prijatia.
   Článok 3
   Toto rozhodnutie sa uverejní v Úradnom vestníku Európskej únie.

      V Luxemburgu 7. apríla 2008

            Za Radu

            predseda

         R. ŽERJAV

      (1)  Ú. v. ES L 27, 30.1.2001, s. 7. Rozhodnutie zmenené a doplnené rozhodnutím 2005/395/SZBP (Ú. v. EÚ L 132, 26.5.2005, s. 17).

      (2)  Ú. v EÚ L 327, 13.12.2007, s. 10.

      (3)  Ú. v. EÚ L 327, 13.12.2007, s. 10.“

      PRÍLOHA
      MANDÁT A ORGANIZÁCIA VOJENSKÉHO ŠTÁBU EURÓPSKEJ ÚNIE (VŠEÚ) (1)

      1.   Úvod
      Členské štáty EÚ sa v Helsinkách rozhodli zriadiť v rámci Rady nové stále politické a vojenské orgány, ktoré EÚ umožnia v plnom rozsahu prevziať zodpovednosť za predchádzanie konfliktom a za úlohy krízového riadenia vymedzené v ZEÚ. Ako je ustanovené v správe zo zasadania v Helsinkách, VŠEÚ „v rámci štruktúr Rady poskytuje odborné vojenské znalosti a podporu SEBOP vrátane vykonávania vojenských operácií krízového riadenia vedených EÚ“.
      Na svojom zasadnutí 12. a 13. decembra 2003 Európska rada uvítala dokument s názvom Európska obrana: konzultácie NATO/EÚ, plánovanie a operácie. Európska rada 16. a 17. decembra 2004 odsúhlasila podrobné návrhy na vykonávanie tohto dokumentu.
      Rada 19. novembra 2007 uvítala správu generálny tajomník/vysoký predstaviteľ (GT/VP) o schopnosti vojenského štábu EÚ vykonávať včasné plánovanie na strategickej úrovni pre operácie pod velením EÚ, ako požadovala Rada v máji 2007, a schválila odporúčania na vykonanie štyroch opatrení (ako balíka) spolu s akciami uvedenými vo vojenskom poradenstve.
      Mandát VŠEÚ sa vymedzuje takto:
      2.   Misia
      Vojenský štáb vykonáva včasné varovanie, vyhodnotenie situácie a strategické plánovanie pre misie a úlohy ustanovené v článku 17 ods. 2 ZEÚ vrátane tých, ktoré vymedzuje Európska bezpečnostná stratégia.
      Patrí sem aj určovanie európskych vnútroštátnych a mnohonárodných síl a vykonávanie politík a rozhodnutí nariadených VVEÚ.
      3.   Postavenie

                  —

                  Vojenský štáb je zdrojom odborných vojenských znalostí EÚ.

                  —

                  Zaisťuje spojenie medzi VVEÚ na jednej strane a vojenskými zdrojmi, ktoré sú EÚ k dispozícii, na druhej strane a poskytuje odborné vojenské znalosti orgánom EÚ pod vedením VVEÚ.

                  —

                  Vykonáva tri hlavné operačné funkcie: včasné varovanie, vyhodnotenie situácie a strategické plánovanie.

                  —

                  Vykonáva včasné plánovanie do dostatočných podrobností, aby sa okrem iného umožnilo členským štátom posúdiť ich možné príspevky ozbrojených síl a VŠEÚ poskytla vhodná odborná podpora rozhodovaciemu procesu.

                  —

                  Zabezpečuje funkciu včasného varovania. Plánuje, vyhodnocuje a vydáva odporúčania, ktoré sa týkajú koncepcie krízového riadenia a všeobecnej vojenskej stratégie, a vykonáva rozhodnutia a usmernenie VVEÚ.

                  —

                  Pomáha VVEÚ pri vyhodnocovaní situácie a vojenských hľadiskách strategického plánovania (2) v plnom rozsahu misií a úloh ustanovených v článku 17 ods. 2 ZEÚ vrátane tých, ktoré vymedzuje Európska bezpečnostná stratégia, vo všetkých prípadoch operácií vedených EÚ bez ohľadu na to, či EÚ využije prostriedky a kapacity NATO alebo nie.

                  —

                  Podporuje (na žiadosť GT/VP alebo PBV) dočasné misie do tretích krajín alebo medzinárodných organizácií s cieľom poskytnúť požadované poradenstvo a pomoc vo vojenských hľadiskách predchádzania konfliktom, krízového riadenia a stabilizačných operácií po ukončení konfliktu.

                  —

                  Prispieva k procesu vypracovania, vyhodnocovania a preskúmavania cieľov možností, s ohľadom na potrebu dotknutých členských štátov zabezpečiť súdržnosť s DPP NATO a s PARP partnerstva za mier (PfP) v súlade s dohodnutými postupmi.

                  —

                  Úzko spolupracuje s Európskou obrannou agentúrou.

                  —

                  Zodpovedá za sledovanie, vyhodnocovanie a vydávanie odporúčaní o výcviku, cvičeniach a interoperabilite; v spojitosti so silami a kapacitami, ktoré EÚ poskytujú členské štáty.

                  —

                  Ponecháva si oprávnenie posilniť národné veliteľstvo poverené vykonaním nezávislej operácie EÚ.

                  —

                  Zodpovedá za vytvorenie potrebnej kapacity na plánovanie a vedenie samostatnej vojenskej operácie EÚ a v rámci VŠEÚ udržiava potrebné prostriedky na rýchle vytvorenie operačného centra pre konkrétnu operáciu, najmä ak je potrebná spoločná civilno-vojenská reakcia alebo ak nie je určené národné veliteľstvo, keď Rada po porade s VVEÚ o takejto operácii rozhodla.

            4.   Úlohy

                  —

                  Pod vedením VVEÚ poskytuje odborné vojenské znalosti GT/VP a orgánom EÚ.

                  —

                  Sleduje potenciálne krízy, pričom sa spolieha na vhodné vnútroštátne a mnohonárodné spravodajské služby.

                  —

                  Spolupracuje so Spoločným situačným centrom v oblasti výmeny informácií v súlade s opatrením o jednotných kapacitách na analýzu spravodajských informácií.

                  —

                  Vykonáva vojenské predbežné plánovanie na strategickej úrovni.

                  —

                  Vykonáva včasné plánovanie do dostatočných podrobností, aby sa okrem iného umožnilo členským štátom posúdiť ich možné príspevky ozbrojených síl a VŠEÚ poskytla vhodná odborná podpora rozhodovaciemu procesu.

                  —

                  Určuje a eviduje európske vnútroštátne a mnohonárodné sily pre operácie vedené EÚ v spolupráci s NATO.

                  —

                  Prispieva k rozvoju a príprave (vrátane výcviku a cvičení) vnútroštátnych a mnohonárodných síl, ktoré EÚ poskytujú členské štáty. Úprava vzťahu s NATO je vymedzená v príslušných dokumentoch.

                  —

                  Organizuje a koordinuje postupy s vnútroštátnymi a mnohonárodnými veliteľstvami vrátane veliteľstiev NATO, ktoré sú k dispozícii EÚ, pričom zaisťuje v čo možno najvyššej miere súlad s postupmi NATO.

                  —

                  Prispieva k vojenským hľadiskám boja proti terorizmu na úrovni EBOP.

                  —

                  Prispieva k tvorbe koncepcií, doktríny, plánov a postupov na využitie vojenských prostriedkov a kapacít pre operácie riešiace dôsledky prírodných katastrôf alebo katastrôf spôsobených ľudskou činnosťou.

                  —

                  Plánuje, navrhuje, riadi a vyhodnocuje vojenské hľadiská postupov krízového riadenia EÚ vrátane uplatňovania postupov EÚ/NATO.

                  —

                  Zúčastňuje sa na finančných odhadoch nákladov na operácie a cvičenia.

                  —

                  Udržuje styk s vnútroštátnymi veliteľstvami a mnohonárodnými veliteľstvami mnohonárodných síl.

                  —

                  Nadväzuje trvalé vzťahy s NATO podľa Stálych dojednaní medzi EÚ a NATO.

                  —

                  Je hostiteľom styčného tímu NATO pri VŠEÚ a udržiava jednotku EÚ pri SHAPE v súlade so správou predsedníctva o EBOP, ktorú Rada prijala 13. decembra 2004.

                  —

                  Nadväzuje zodpovedajúce vzťahy s určenými partnermi v OSN, ako aj v iných medzinárodných organizáciách vrátane OBSE a AÚ podliehajúc súhlasu týchto organizácií.

                  —

                  Prispieva k nevyhnutnému komplexnému procesu, ktorý vyhodnocuje nadobudnuté skúsenosti.

                  —

                  Vykonáva strategické plánovanie výnimočnej situácie na podnet generálneho tajomníka/vysokého splnomocnenca alebo PBV.

                  —

                  Prispieva k vytvoreniu súboru doktríny/koncepcií, pričom využíva skúsenosti z civilno-vojenských operácií a cvičení.

                  —

                  Pripravuje koncepcie a postupy pre operačné centrum EÚ a zabezpečuje dostupnosť a pripravenosť ľudských zdrojov, zariadenia a vybavenia operačného centra pre operácie, výcvik a cvičenia.

                  —

                  Zabezpečuje údržbu, modernizáciu a výmenu zariadenia operačného centra EÚ a údržbu prevádzkových priestorov.

            a)   Ďalšie úlohy v situáciách krízového riadenia

                  —

                  Požaduje a spracováva osobitné informácie od spravodajských organizácií a iné dôležité informácie zo všetkých dostupných zdrojov.

                  —

                  Podporuje VVEÚ v prispievaní k prvotnému plánovaciemu usmerneniu a plánovacím smerniciam PBV.

                  —

                  Rozvíja a stanovuje priority vojenských strategických riešení, ktoré tvoria základ vojenského poradenstva VVEÚ pre PBV:

                              —

                              definovaním počiatočných všeobecných riešení,

                              —

                              vyhľadávaním vhodnej pomoci pri plánovaní u vonkajších zdrojov, ktoré analyzujú a ďalej rozvíjajú tieto riešenia podrobnejšie,

                              —

                              vyhodnocovaním výsledkov tejto podrobnejšej práce a zadávaním akýchkoľvek ďalších prác, ktoré by mohli byť potrebné,

                              —

                              predkladaním VVEÚ celkového hodnotenia s prípadným uvedením priorít a odporúčaní.

                  —

                  V spolupráci s vnútroštátnymi plánovacími štábmi a podľa potreby tiež s NATO určuje sily, ktoré by sa mohli zúčastniť prípadných operácií vedených EÚ.

                  —

                  Pomáha veliteľovi operácie pri technických výmenách s tretími krajinami, ktoré ponúkajú vojenský potenciál do operácií vedených EÚ, a pri príprave konferencie o vytváraní ozbrojených síl.

                  —

                  Naďalej sleduje krízové situácie.

                  —

                  Na žiadosť DG E adresovanú GR VŠEÚ poskytuje pomoc pri politicko-vojenskom strategickom plánovaní krízových opatrení vykonávanom pod vedením DG E (príprava koncepcie riadenia krízy, jednotnej akcie …).

                  —

                  Na žiadosť DG E adresovanú GR VŠEÚ poskytuje pomoc pri plánovaní krízových opatrení na strategickej úrovni vykonávanom pod vedením DG E (vyšetrovacie misie, koncepcie krízového riadenia).

                  —

                  Prispieva k strategickému plánovaniu krízových opatrení pre spoločné civilno-vojenské operácie vytváraním strategických riešení, ako ustanovujú postupy krízového riadenia. Toto plánovanie podlieha priamemu vedeniu GR VŠEÚ a RŠSCPR a celkovému vedeniu GT/VP.

                  —

                  Na žiadosť RŠSCPR adresovanú GR VŠEÚ poskytuje pomoc pri plánovaní krízových opatrení na strategickej a operačnej úrovni pre civilné misie vykonávanom pod vedením RŠSCPR.

            b)   Ďalšie úlohy počas operácií

                  —

                  VŠEÚ poskytuje prostredníctvom Spôsobilosti neustáleho monitorovania nepretržitú spôsobilosť monitorovať všetky misie a operácie EBOP s cieľom zabezpečiť tok informácií o konkrétnej operácii systematickým spôsobom.

                  —

                  VŠEÚ pod vedením VVEÚ trvalo sleduje všetky vojenské hľadiská operácií. Vykonáva strategickú analýzu v spolupráci s vymenovaným veliteľom operácie, aby podporil VVEÚ v jeho poradnej úlohe vo vzťahu k PBV, poverenému strategickým usmerňovaním.

                  —

                  S ohľadom na politický a operačný vývoj poskytuje VVEÚ nové riešenia, ktoré tvoria základ vojenského poradenstva VVEÚ pre PBV.

                  —

                  Prispieva k posilneniu kľúčového jadra a, v prípade potreby, k ďalšiemu rozširovaniu operačného centra EÚ.

                  —

                  Je stálym kľúčovým jadrom operačného centra EÚ.

                  —

                  Pomáha pri koordinácii civilných operácií. Takéto operácie sa plánujú a vykonávajú pod vedením RŠSCPR. Pomáha pri plánovaní, podpore (vrátane možného využitia vojenských prostriedkov) a vedení civilných operácií (strategickú funkciu si ponecháva DG E IX).

            5.   Organizácia

                  —

                  Pracuje pod vojenským velením VVEÚ, ktorému podáva hlásenia.

                  —

                  VŠEÚ je oddelením Generálneho sekretariátu Rady, ktoré priamo podlieha GT/VP a úzko spolupracuje s inými oddeleniami Generálneho sekretariátu Rady.

                  —

                  VŠEÚ riadi GR VŠEÚ, trojhviezdičkový generál.

                  —

                  Skladá sa z personálu prideleného členskými štátmi, ktorý vykonáva funkcie na medzinárodnej úrovni, v súlade s pravidlami pridelenia národných expertov a vojenského personálu na Generálny sekretariát Rady, ako aj z úradníkov Generálneho sekretariátu Rady a úradníkov, ktorých prideľuje Komisia. S cieľom zlepšiť výberové konanie sa víta, ak členské štáty predstavia viac než jedného kandidáta na každú pozíciu, o ktorú sa uchádzajú.

                  —

                  VŠEÚ je organizovaný tak, ako je uvedené v dodatku „A“, aby bol schopný obsiahnuť celé spektrum misií a úloh.

                  —

                  V situáciách krízového riadenia alebo pri cvičeniach môže VŠEÚ vytvárať plánovacie a riadiace tímy, ktoré čerpajú z vlastných odborných znalostí, ľudských zdrojov a infraštruktúry. Okrem toho si môže prostredníctvom VVEÚ od členských štátov EÚ podľa potreby vyžiadať ľudské zdroje na účely dočasného rozšírenia.

                  —

                  VVEÚ poskytne prostredníctvom GR VŠEÚ usmernenie pre vojenské činnosti, ktoré vykonáva VŠEÚ v rámci civilného krízového riadenia. Prispenie VŠEÚ k civilným hľadiskám krízového riadenia ostáva v rámci funkčnej zodpovednosti DG E IX pre všetky činnosti (plánovanie, vyšetrovacie misie atď.) vrátane vývoja koncepcie krízového riadenia a prípadne civilných strategických opatrení/policajných strategických opatrení. Po prijatí rozhodnutia o začatí misie, tieto príspevky prejdú do funkčnej zodpovednosti RŠSCPR. Podávanie správ o týchto činnostiach Výboru pre civilné aspekty krízového riadenia (CIVCOM) sa vykonáva v súlade so zavedenými postupmi pre civilné hľadiská krízového riadenia.

            6.   Vzťahy s tretími krajinami
      Vzťahy medzi VŠEÚ a európskymi členmi NATO, ktorí nie sú členmi EÚ, inými tretími štátmi a kandidátmi na pristúpenie k EÚ sú vymedzené v príslušných dokumentoch o vzťahoch EÚ s tretími krajinami.

         (1)  Skratky v texte pozri v dodatku B.

         (2)  Vymedzenie pojmov:

                  Strategické plánovanie: plánovacie činnosti, ktoré sa začínajú po identifikovaní potenciálnej krízy alebo s nástupom krízy a končia sa, keď politické orgány EÚ schvália vojenské strategické riešenie alebo súbor vojenských strategických riešení. Proces strategického plánovania zahŕňa vyhodnotenie vojenskej situácie, definovanie politicko-vojenského rámca a vytvorenie vojenských strategických riešení.

                  Vojenské strategické riešenie: možná vojenská akcia zameraná na dosiahnutie politicko-vojenských cieľov stanovených v politicko-vojenskom rámci. Vojenské strategické riešenie zahŕňa načrtnutie vojenského riešenia, požadovaných zdrojov, obmedzení a odporúčaní pre výber veliteľa operácie a operačného veliteľstva.

         Dodatok A
         NÁČRT ORGANIZÁCIE VŠEÚ

         Dodatok B
         SKRATKY
         A
         ADMIN Administratívny útvar
         AU Africká únia
         C
         CESDP Spoločná európska bezpečnostná a obranná politika (SEBOP)
         CEUMC Predseda Vojenského výboru Európskej únie (PVVEÚ)
         CPCC Civilné plánovacie a riadiace spôsobilosti
         CIS Oddelenie komunikačných a informačných systémov
         CIS POL/REQ Politika a požiadavky komunikačných a informačných systémov
         CIV/MIL CELL Civilno–vojenská bunka
         CIV/MIL STRAT PLAN Civilný/vojenský strategický plánovací útvar
         CIVCOM Výbor pre civilné aspekty krízového riadenia
         CMC Koncepcia krízového riadenia
         CMC SPT Pomocný útvar predsedu Vojenského výboru Európskej únie
         COMMS & IS Riaditeľstvo komunikačných a informačných systémov
         CONOPS Koncepcia operácií
         CRISIS RESP/CURRENT OPS Útvar pre krízové opatrenia a bežné operácie
         CSO Civilné strategické riešenie
         D
         DDG Zástupca generálneho riaditeľa
         DGEUMS Generálny riaditeľ Vojenského štábu Európskej únie (GR VŠEÚ)
         DCPCC Riaditeľ pre civilné plánovacie a riadiace spôsobilosti (RŠSCPR)
         DPP Proces plánovania obrany
         E
         ESDP Európska bezpečnostná a obranná politika (EBOP)
         EUMC Vojenský výbor Európskej únie (VVEÚ)
         EUMC Vojenský štáb Európskej únie (VŠEÚ)
         EU CELL (SHAPE) Bunka Európskej únie pri SHAPE
         EX/TRN/ANL Útvar cvičení, výcviku a analýzy
         I
         INT POLICY Útvar spravodajskej politiky
         INT PRODUCTION Útvar produkcie spravodajských informácií
         INT REQ Útvar spravodajských požiadaviek
         IT SUPPORT Útvar podpory informačných technológií
         L
         LEGAL Právny poradca
         LOG POLICY Útvar logistickej politiky
         M
         MAP Útvar vojenského hodnotenia a plánovania
         O
         OCPS Stáli zamestnanci operačného centra
         OHQ Operačné veliteľstvo
         OP CENTRE PERM STAFF Stáli zamestnanci operačného centra
         OPLAN Operačný plán
         OPSCEN Operačné centrum
         OSCE Organizácia pre bezpečnosť a spoluprácu v Európe (OBSE)
         P
         PARP Proces plánovania a kontroly
         PfP Partnerstvo za mier
         POL Politický útvar
         PSC Politický a bezpečnostný výbor (PBV)
         PSO Policajné strategické riešenie
         T
         TEU Zmluva o Európskej únii (ZEÚ)


title: 2007/820/ES: Rozhodnutie Rady z  8. novembra 2007 o uzavretí Dohody medzi Európskym spoločenstvom a Bosnou a Hercegovinou o readmisii osôb bez povolenia na pobyt

text:
               19.12.2007

               SK

               Úradný vestník Európskej únie

               L 334/65

         ROZHODNUTIE RADY
   z 8. novembra 2007
   o uzavretí Dohody medzi Európskym spoločenstvom a Bosnou a Hercegovinou o readmisii osôb bez povolenia na pobyt
   (2007/820/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 63 bod 3 písm. b) v spojení s prvou vetou prvého pododseku článku 300 ods. 2 a s prvým pododsekom článku 300 ods. 3 tejto zmluvy,
   so zreteľom na návrh Komisie,
   so zreteľom na stanovisko Európskeho parlamentu (1),
   keďže:

               (1)

               Komisia dojednala v mene Európskeho spoločenstva dohodu s Bosnou a Hercegovinou o readmisii osôb bez povolenia na pobyt.

               (2)

               V súlade s rozhodnutím Rady z 18. septembra 2007 táto dohoda bola v mene Európskeho spoločenstva dňa 18. septembra 2007 podpísaná s výhradou jej možného uzavretia k neskoršiemu dátumu.

               (3)

               Dohoda by sa mala schváliť.

               (4)

               Dohodou sa zriaďuje spoločný readmisný výbor, ktorý môže prijať vlastný rokovací poriadok. V tomto prípade je primerané zabezpečiť, aby sa pozícia Spoločenstva prijala v zjednodušenom konaní.

               (5)

               V súlade s článkom 3 Protokolu o postavení Spojeného kráľovstva a Írska, pripojeného k Zmluve o Európskej únii a k Zmluve o založení Európskeho spoločenstva, Spojené kráľovstvo oznámilo svoju vôľu zúčastniť sa na prijatí a uplatňovaní tohto rozhodnutia.

               (6)

               V súlade s článkami 1 a 2 Protokolu o postavení Spojeného kráľovstva a Írska, pripojeného k Zmluve o Európskej únii a k Zmluve o založení Európskeho spoločenstva, a bez toho, aby bol dotknutý článok 4 uvedeného protokolu, Írsko sa nezúčastňuje na prijatí tohto rozhodnutia a nie je ním viazané ani nepodlieha jeho uplatňovaniu.

               (7)

               V súlade s článkami 1 a 2 Protokolu o postavení Dánska, pripojeného k Zmluve o Európskej únii a k Zmluve o založení Európskeho spoločenstva, Dánsko sa nepodieľa na prijatí tohto rozhodnutia a nie je ním viazané ani nepodlieha jeho uplatňovaniu,

         ROZHODLA TAKTO:
   Článok 1
   Dohoda medzi Európskym spoločenstvom a Bosnou a Hercegovinou o readmisii osôb bez povolenia na pobyt sa týmto v mene Spoločenstva schvaľuje.
   Text dohody je pripojený k tomuto rozhodnutiu.
   Článok 2
   Oznámenie podľa článku 22 ods. 2 dohody poskytne predseda Rady (2).
   Článok 3
   Komisia zastupuje Spoločenstvo v spoločnom readmisnom výbore zriadenom na základe článku 18 tejto dohody.
   Článok 4
   Pozíciu Spoločenstva v rámci spoločného readmisného výboru k prijatiu jeho rokovacieho poriadku podľa článku 18 ods. 5 dohody prijme Komisia po porade s osobitným výborom vymenovaným Radou.
   Článok 5
   Toto rozhodnutie sa uverejní v Úradnom vestníku Európskej únie.

      V Bruseli 8. novembra 2007

            Za Radu

            predseda

         R. PEREIRA

      (1)  Stanovisko z 24. októbra 2007 (zatiaľ neuverejnené v úradnom vestníku).

      (2)  Dátum nadobudnutia platnosti dohody uverejní v Úradnom vestníku Európskej únie Generálny sekretariát Rady.
   DOHODA
   medzi Európskym spoločenstvom a Bosnou a Hercegovinou o readmisii osôb bez povolenia na pobyt
   VYSOKÉ ZMLUVNÉ STRANY,
   EURÓPSKE SPOLOČENSTVO, ďalej len „Spoločenstvo“,
   a
   BOSNA A HERCEGOVINA,
   ODHODLANÉ posilniť spoluprácu v záujme účinnejšieho boja proti nelegálnemu prisťahovalectvu,
   ŽELAJÚC SI vytvoriť prostredníctvom tejto dohody a na základe reciprocity rýchle a účinné postupy na identifikáciu a bezpečný a riadny návrat osôb, ktoré nespĺňajú alebo prestali spĺňať podmienky na vstup, zdržiavanie sa alebo pobyt na území Bosny a Hercegoviny alebo jedného z členských štátov Európskej únie, a v duchu spolupráce uľahčiť tranzit týchto osôb,
   ZDÔRAZŇUJÚC, že touto dohodou nie sú dotknuté práva, povinnosti a záväzky Spoločenstva, členských štátov Európskej únie a Bosny a Hercegoviny vyplývajúce z medzinárodných právnych predpisov a najmä z Európskeho dohovoru zo 4. novembra 1950 o ochrane ľudských práv a základných slobôd a z Dohovoru o právnom postavení utečencov z 28. júla 1951,
   BERÚC DO ÚVAHY, že ustanovenia tejto dohody, ktorá patrí do pôsobnosti hlavy IV Zmluvy o založení Európskeho spoločenstva, sa v súlade s Protokolom o postavení Dánska, ktorý je pripojený k Zmluve o Európskej únii a k Zmluve o založení Európskeho spoločenstva, nevzťahujú na Dánske kráľovstvo,
   SA DOHODLI TAKTO:
   Článok 1
   Vymedzenie pojmov
   Na účely tejto dohody sa pod pojmom:

               a)

               „zmluvné strany“ sú Bosna a Hercegovina a Spoločenstvo;

               b)

               „štátny príslušník Bosny a Hercegoviny“ je každá osoba, ktorá má štátnu príslušnosť k Bosne a Hercegovine v súlade s jej vnútroštátnymi právnymi predpismi;

               c)

               „štátny príslušník členského štátu“ je každá osoba, ktorá má štátnu príslušnosť k členskému štátu, ako je definovaná na účely Spoločenstva;

               d)

               „členský štát“ je ktorýkoľvek členský štát Európskej únie s výnimkou Dánskeho kráľovstva;

               e)

               „štátny príslušník tretej krajiny“ je každá osoba, ktorá má inú štátnu príslušnosť ako štátnu príslušnosť k Bosne a Hercegovine alebo jedného z členských štátov;

               f)

               „osoba bez štátnej príslušnosti“ je každá osoba, ktorá nemá štátnu príslušnosť;

               g)

               „povolenie na pobyt“ je povolenie akéhokoľvek druhu udelené Bosnou a Hercegovinou alebo jedným z členských štátov, ktoré oprávňuje osobu na pobyt na ich území. Nezahŕňa dočasné povolenia zdržiavať sa na území v súvislosti s posúdením žiadosti o azyl alebo žiadosti o povolenia na pobyt;

               h)

               „vízum“ je povolenie udelené alebo rozhodnutie prijaté Bosnou a Hercegovinou alebo jedným z členských štátov, ktoré sa vyžaduje na účely vstupu na ich územie alebo tranzitu cezeň. Nezahŕňa letiskové tranzitné vízum;

               i)

               „žiadajúci štát“ je štát (Bosna a Hercegovina alebo jeden z členských štátov), ktorý predkladá žiadosť o readmisiu podľa článku 7 alebo žiadosť o tranzit podľa článku 14 tejto dohody;

               j)

               „požiadaný štát“ je štát (Bosna a Hercegovina alebo jeden z členských štátov), ktorému je žiadosť o readmisiu podľa článku 7 alebo žiadosť o tranzit podľa článku 14 tejto dohody predložená;

               k)

               „príslušný orgán“ je vnútroštátny orgán Bosny a Hercegoviny alebo jedného z členských štátov poverený vykonávaním tejto dohody v súlade s jej článkom 19 ods. 1 písm. a);

               l)

               „tranzit“ je prechod štátneho príslušníka tretej krajiny alebo osoby bez štátnej príslušnosti cez územie požiadaného členského štátu pri ceste zo žiadajúceho štátu do krajiny určenia.

         ODDIEL I
   READMISNÉ POVINNOSTI BOSNY A HERCEGOVINY
   Článok 2
   Readmisia vlastných štátnych príslušníkov
   1.   Bosna a Hercegovina prijme na žiadosť členského štátu a bez ďalších formalít okrem tých, ktoré sa ustanovujú touto dohodou, všetky osoby, ktoré nespĺňajú alebo prestali spĺňať platné podmienky na vstup, zdržiavanie sa alebo pobyt na území žiadajúceho členského štátu, ak je preukázané alebo na základe poskytnutého hodnoverného dôkazu možno oprávnene predpokladať, že sú to štátni príslušníci Bosny a Hercegoviny.
   2.   Bosna a Hercegovina prijme aj:

               —

               neplnoleté neženaté/nevydaté deti osôb uvedených v odseku 1 bez ohľadu na ich miesto narodenia či ich štátnu príslušnosť okrem prípadov, keď majú právo na samostatný pobyt v žiadajúcom členskom štáte,

               —

               manželov a manželky osôb uvedených v odseku 1 s inou štátnou príslušnosťou, ak majú právo na vstup a pobyt na území Bosny a Hercegoviny alebo je im udelené právo na tento vstup a pobyt okrem prípadov, keď majú právo na samostatný pobyt v žiadajúcom členskom štáte.

         3.   Bosna a Hercegovina prijme aj osoby, ktorým bola odňatá alebo ktoré sa vzdali štátnej príslušnosti k Bosne a Hercegovine po vstupe na územie členského štátu, okrem prípadov, keď tieto osoby dostali od tohto členského štátu aspoň prísľub na udelenie občianstva.
   4.   Po kladnej odpovedi Bosny a Hercegoviny na žiadosť o readmisiu, príslušná diplomatická misia alebo konzulárny úrad Bosny a Hercegoviny vydá bezodkladne a najneskôr do troch pracovných dní osobe, ktorá sa má prijať, cestovný doklad vyžadovaný na vrátenie tejto osoby s platnosťou 20 dní. Ak dotknutá osoba nemôže byť z právnych alebo vecných dôvodov odovzdaná pred skončením platnosti pôvodne vydaného cestovného dokladu, príslušná diplomatická misia alebo konzulárny úrad Bosny a Hercegoviny vydá do 14 kalendárnych dní nový cestovný doklad s rovnakou dobou platnosti. AK Bosna a Hercegovina nevydá nový cestovný doklad do 14 kalendárnych dní, musí akceptovať použitie štandardného cestovného dokladu EÚ určeného na účely vyhostenia (1).
   5.   Ak osoba, ktorá má byť prijatá späť, má okrem štátnej príslušnosti k Bosne a Hercegovine aj štátnu príslušnosť k tretiemu štátu, žiadajúci členský štát zohľadní želanie tejto osoby, aby bola prijatá do krajiny podľa vlastného výberu.
   Článok 3
   Readmisia štátnych príslušníkov tretích krajín a osôb bez štátnej príslušnosti
   1.   Bosna a Hercegovina prijme na žiadosť členského štátu a bez ďalších formalít okrem tých, ktoré sa ustanovujú touto dohodou, všetkých štátnych príslušníkov tretích krajín alebo osoby bez štátnej príslušnosti, ktorí nespĺňajú alebo prestali spĺňať platné podmienky na vstup, zdržiavanie sa alebo pobyt na území žiadajúceho členského štátu, ak je preukázané alebo na základe poskytnutého hodnoverného dôkazu možno rozumne predpokladať, že tieto osoby:

               a)

               sú alebo pri vstupe na územie boli držiteľkami platného víza alebo povolenia na pobyt udeleného Bosnou a Hercegovinou, alebo

               b)

               vstúpili na územie členského štátu nelegálne a priamo z územia Bosny a Hercegoviny potom, čo sa v nej zdržiavali alebo cez ňu prechádzali.

         2.   Readmisná povinnosť uvedená v odseku 1 sa neuplatňuje, ak:

               a)

               štátny príslušník tretej krajiny alebo osoba bez štátnej príslušnosti iba prechádzali cez medzinárodné letisko Bosny a Hercegoviny v rámci leteckého tranzitu, alebo

               b)

               žiadajúci štát udelil štátnemu príslušníkovi tretej krajiny alebo osobe bez štátnej príslušnosti vízum alebo povolenie na pobyt pred vstupom na územie alebo po vstupe naň okrem prípadov, ak:

                           —

                           táto osoba má vízum alebo povolenie na pobyt udelené Bosnou a Hercegovinou, ktorého platnosť uplynie neskôr, alebo

                           —

                           sa vízum alebo povolenie na pobyt udelené žiadajúcim členským štátom získali použitím pozmenených alebo falšovaných dokladov alebo pomocou falošných výpovedí, alebo

                           —

                           táto osoba nedodržiava niektorú z podmienok na získanie víza.

         3.   Bosna a Hercegovina prijme na žiadosť členského štátu aj bývalých štátnych príslušníkov Socialistickej federatívnej republiky Juhoslávie, ktorí nezískali žiadne iné občianstvo a ich miesto narodenia sa nachádza na území Bosny a Hercegoviny a 6. apríla 1992 mali trvalý pobyt na území tohto štátu.
   4.   Po kladnej odpovedi Bosny a Hercegoviny na žiadosť o readmisiu, žiadajúci členský štát vydá osobe, ktorej readmisia bola akceptovaná, štandardný cestovný doklad EÚ na účely vyhostenia (1).
   ODDIEL II
   READMISNÉ POVINNOSTI SPOLOČENSTVA
   Článok 4
   Readmisia vlastných štátnych príslušníkov
   1.   Členský štát prijme na žiadosť Bosny a Hercegoviny a bez ďalších formalít okrem tých, ktoré sa ustanovujú touto dohodou, všetky osoby, ktoré nespĺňajú alebo prestali spĺňať platné podmienky na vstup, zdržiavanie sa alebo pobyt na území Bosny a Hercegoviny, ak je preukázané alebo na základe poskytnutého hodnoverného dôkazu možno oprávnene predpokladať, že sú to štátni príslušníci tohto členského štátu.
   2.   Členský štát prijme aj:

               —

               neplnoleté neženaté/nevydaté deti osôb uvedených v odseku 1 bez ohľadu na ich miesto narodenia či ich štátnu príslušnosť okrem prípadov, keď majú právo na samostatný pobyt v Bosne a Hercegovine,

               —

               manželov a manželky osôb uvedených v odseku 1 s inou štátnou príslušnosťou, ak majú právo na vstup a pobyt na území požiadaného členského štátu alebo získajú právo na tento vstup a pobyt okrem prípadov, keď majú právo na samostatný pobyt v Bosne a Hercegovine.

         3.   Členský štát prijme aj osoby, ktorým bola odňatá alebo ktoré sa vzdali štátnej príslušnosti k členskému štátu po vstupe na územie Bosny a Hercegoviny, okrem prípadov, keď tieto osoby dostali od Bosny a Hercegoviny aspoň prísľub na udelenie občianstva.
   4.   Po kladnej odpovedi požiadaného členského štátu na žiadosť o readmisiu, príslušná diplomatická misia alebo konzulárny úrad tohto členského štátu vydá bezodkladne a najneskôr do troch pracovných dní osobe, ktorá sa má prijať späť, cestovný doklad vyžadovaný na vrátenie tejto osoby s platnosťou najmenej tri mesiace. Ak dotknutá osoba nemôže byť z právnych alebo vecných dôvodov odovzdaná pred skončením platnosti pôvodne vydaného cestovného dokladu, príslušná diplomatická misia alebo konzulárny úrad tohto členského štátu vydá do 14 kalendárnych dní nový cestovný doklad s rovnakou dobou platnosti.
   5.   Ak osoba, ktorá sa má prijať späť, okrem štátnej príslušnosti k požiadanému členského štátu aj štátnu príslušnosť k tretiemu štátu, Bosna a Hercegovina zohľadní želanie tejto osoby, aby bola prijatá do krajiny podľa vlastného výberu.
   Článok 5
   Readmisia štátnych príslušníkov tretích krajín a osôb bez štátnej príslušnosti
   1.   Členský štát prijme na žiadosť Bosny a Hercegoviny a bez ďalších formalít okrem tých, ktoré sa ustanovujú touto dohodou, všetkých štátnych príslušníkov tretích krajín alebo osoby bez štátnej príslušnosti, ktorí nespĺňajú alebo prestali spĺňať platné podmienky na vstup, zdržiavanie sa alebo pobyt na území Bosny a Hercegoviny, ak je preukázané alebo na základe poskytnutého hodnoverného dôkazu možno rozumne predpokladať, že tieto osoby:

               a)

               sú alebo pri vstupe na územie boli držiteľmi platného víza alebo povolenia na pobyt udeleného požiadaným členským štátom, alebo

               b)

               vstúpili na územie Bosny a Hercegoviny neoprávnene a priamo z územia požiadaného členského štátu potom, čo sa na ňom zdržiavali alebo prechádzali cez toto územie.

         2.   Readmisná povinnosť uvedená v odseku 1 sa neuplatňuje, ak:

               a)

               štátny príslušník tretej krajiny alebo osoba bez štátnej príslušnosti iba prechádzali cez medzinárodné letisko požiadaného členského štátu v rámci leteckého tranzitu, alebo

               b)

               Bosna a Hercegovina udelila štátnemu príslušníkovi tretej krajiny alebo osobe bez štátnej príslušnosti vízum alebo povolenie na pobyt pred vstupom na územie alebo po vstupe naň okrem prípadov, ak:

                           —

                           táto osoba má vízum alebo povolenie na pobyt udelené požiadaným členským štátom, ktorého platnosť uplynie neskôr, alebo

                           —

                           sa vízum alebo povolenie na pobyt udelené Bosnou a Hercegovinou získali použitím pozmenených alebo falšovaných dokladov alebo pomocou falošných výpovedí, alebo

                           —

                           táto osoba nedodržiava niektorú z podmienok na získanie víza.

         3.   Readmisná povinnosť uvedená v odseku 1 platí pre členský štát, ktorý udelil vízum alebo povolenie na pobyt. Ak vízum alebo povolenie na pobyt udelili dva alebo viaceré členské štáty, readmisná povinnosť uvedená v odseku 1 platí pre ten členský štát, ktorý vydal doklad s dlhšou platnosťou, prípadne ak jednému alebo viacerým dokladom skončila platnosť, pre ten členský štát, ktorý vydal doklad, ktorý je stále platný. Ak platnosť skončila všetkým dokladom, readmisná povinnosť uvedená v odseku 1 platí pre ten členský štát, ktorý vydal doklad, platnosť ktorého skončila najneskôr. Ak nemožno predložiť žiaden z týchto dokladov, readmisná povinnosť uvedená v odseku 1 platí pre členský štát, ktorý bol opustený ako posledný.
   4.   Po kladnej odpovedi členského štátu na žiadosť o readmisiu, Bosna a Hercegovina vydá osobe, ktorej readmisia bola akceptovaná, cestovný doklad potrebný na jej vrátenie.
   ODDIEL III
   READMISNÉ KONANIE
   Článok 6
   Zásady
   1.   S výhradou odseku 2, pri akomkoľvek odovzdávaní osoby, ktorá sa má prijať späť na základe jednej z povinností uvedených v článkoch 2 až 5, sa vyžaduje predložiť príslušnému orgánu požiadaného štátu žiadosť o readmisiu.
   2.   Ak osoba, ktorá sa má prijať späť, má platný cestovný doklad alebo preukaz totožnosti, prípadne platné vízum alebo povolenie na pobyt v požiadanom štáte, nie je potrebné predložiť žiadosť o readmisiu.
   Článok 7
   Žiadosť o readmisiu
   1.   Pokiaľ je to možné, žiadosť o readmisiu obsahuje tieto informácie:

               a)

               dostupné údaje o osobe, ktorá sa má prijať späť (napr. krstné mená, priezviská, dátum narodenia, a ak je to možné, aj miesto narodenia a posledné bydlisko), prípadne aj údaje o jej maloletých slobodných deťoch a/alebo manželoch/manželkách;

               b)

               údaje o tom, akým spôsobom sa preukáže štátna príslušnosť, tranzit, splnenie podmienok na readmisiu štátnych príslušníkov tretích krajín a osôb bez štátnej príslušnosti a neoprávnený vstup a pobyt alebo akým spôsobom sa poskytne hodnoverný dôkaz o nich;

               c)

               fotografiu osoby, ktorá sa má prijať späť.

         2.   Pokiaľ je to možné, žiadosť o readmisiu obsahuje aj tieto informácie:

               a)

               vyhlásenie, v ktorom sa uvádza, že osoba, ktorá sa má odovzdať, môže potrebovať pomoc alebo starostlivosť – za predpokladu, že dotknutá osoba s týmto vyhlásením výslovne súhlasí;

               b)

               akékoľvek iné ochranné alebo bezpečnostné opatrenie alebo informácie o zdraví osoby, ktoré môžu byť pri odovzdávaní tejto osoby nevyhnutné.

         3.   Pre žiadosti o readmisiu sa použije spoločné tlačivo, ktoré tvorí prílohu 6 k tejto dohode.
   Článok 8
   Dôkazné prostriedky v súvislosti so štátnou príslušnosťou
   1.   Štátnu príslušnosť podľa článku 2 ods. 1 a článku 4 ods. 1 možno preukázať najmä dokladmi uvedených v prílohe 1 k tejto dohode, a to aj vtedy, ak skončila ich platnosť. Po predložení týchto dokladov členské štáty a Bosna a Hercegovina bez ďalšieho vyšetrovania vzájomne uznajú štátnu príslušnosť. Štátnu príslušnosť nie je možné preukázať falošnými dokladmi.
   2.   Hodnoverný dôkaz o štátnej príslušnosti podľa článku 2 ods. 1 a článku 4 ods. 1 možno poskytnúť najmä prostredníctvom dokladov uvedených v prílohe 2 k tejto dohode, a to aj vtedy, ak skončila ich platnosť. Po predložení týchto dokladov členské štáty a Bosna a Hercegovina pokladajú štátnu príslušnosť za určenú, pokiaľ nemôžu dokázať opak. Hodnoverný dôkaz o štátnej príslušnosti nie je možné podať prostredníctvom falošných dokladov.
   3.   Ak nie je možné predložiť žiaden z dokladov uvedených v prílohách 1 alebo 2, príslušné diplomatické a konzulárne zastúpenia príslušného požiadaného štátu na požiadanie zariadia, aby bola osoba, ktorá sa má prijať späť, bezodkladne a najneskôr do troch pracovných dní odo dňa požiadania vypočutá s cieľom určiť jej štátnu príslušnosť.
   Článok 9
   Dôkazné prostriedky, pokiaľ ide o štátnych príslušníkov tretích krajín a osoby bez štátnej príslušnosti
   1.   Splnenie podmienok na readmisiu štátnych príslušníkov tretích krajín a osôb bez štátnej príslušnosti uvedených v článku 3 ods. 1 a článku 5 ods. 1 sa preukazuje najmä prostredníctvom dôkazných prostriedkov uvedených v prílohe 3 k tejto dohode, nemožno ho preukázať falošnými dokladmi. Členské štáty a Bosna a Hercegovina bez ďalšieho vyšetrovania uznávajú každý takýto dôkaz.
   2.   Hodnoverný dôkaz o splnení podmienok na readmisiu štátnych príslušníkov tretích krajín a osôb bez štátnej príslušnosti uvedených v článku 3 ods. 1 a článku 5 ods. 1 sa podáva najmä prostredníctvom dôkazných prostriedkov uvedených v prílohe 4 k tejto dohode, nemožno ho podať prostredníctvom falošných dokladov. Po predložení takéhoto hodnoverného dôkazu členské štáty a Bosna a Hercegovina pokladajú podmienky za splnené, pokiaľ nemôžu dokázať opak.
   3.   Neoprávnenosť vstupu, zdržiavania sa alebo pobytu na území sa preukazuje tým, že v cestovných dokladoch dotknutej osoby chýba potrebné vízum alebo iné povolenie na pobyt na území žiadajúceho štátu. Vyhlásenie žiadajúceho štátu, že o dotknutej osobe sa zistilo, že nemá potrebné cestovné doklady, vízum alebo povolenie na pobyt tiež predstavuje hodnoverný dôkaz o neoprávnenom vstupe, zdržiavaní sa alebo pobyte.
   4.   Splnenie podmienok na readmisiu bývalých štátnych príslušníkov Socialistickej federatívnej republiky Juhoslávie uvedených v článku 3 ods. 3 sa preukazuje najmä prostredníctvom dôkazných prostriedkov uvedených v prílohe 5a k tejto dohode, nemožno ho preukázať prostredníctvom falošných dokladov. Bosna a Hercegovina bez ďalšieho vyšetrovania uzná každý takýto dôkaz.
   5.   Hodnoverný dôkaz o splnení podmienok na readmisiu bývalých štátnych príslušníkov Socialistickej federatívnej republiky Juhoslávie uvedených v článku 3 ods. 3 sa podáva najmä prostredníctvom dôkazných prostriedkov uvedených v prílohe 5b k tejto dohode, nemožno ho podať prostredníctvom falošných dokladov. Po predložení tohto hodnoverného dôkazu Bosna a Hercegovina pokladá uvedené podmienky za splnené, pokiaľ nemôže dokázať opak.
   6.   Ak nie je možné predložiť žiaden z dokladov uvedených v prílohách 5a a 5b, príslušné diplomatické a konzulárne zastúpenia Bosny a Hercegoviny na požiadanie zariadia, aby bola osoba, ktorá sa má prijať späť, bezodkladne, najneskôr do troch pracovných dní odo dňa požiadania vypočutá, s cieľom určiť jej štátnu príslušnosť.
   Článok 10
   Lehoty
   1.   Žiadosť o readmisiu sa predkladá príslušnému orgánu požiadaného štátu najneskôr do jedného roka po tom, ako príslušný orgán žiadajúceho štátu zistil, že štátny príslušník tretej krajiny alebo osoba bez štátnej príslušnosti nespĺňa alebo prestala spĺňať platné podmienky na vstup, zdržiavanie sa alebo na pobyt. Ak existujú právne alebo vecné prekážky podania žiadosti v rámci stanovenej lehoty, lehota sa na požiadanie žiadajúceho štátu predĺži, ale len dovtedy, kým prekážky nezaniknú.
   2.   Vo všetkých prípadoch sa na žiadosť o readmisiu odpovedá písomne do desiatich kalendárnych dní. Táto lehota začína plynúť dňom prijatia žiadosti o readmisiu. Ak odpoveď nie je poskytnutá v uvedenej lehote, odovzdanie osoby sa považuje za odsúhlasené.
   3.   Ak existujú právne alebo vecné prekážky poskytnutia odpovedi na žiadosť do desiatich kalendárnych dní, lehota sa na riadne odôvodnené požiadanie môže predĺžiť, najviac však o šesť kalendárnych dní. Ak nie je doručená odpoveď v predĺženej lehote, odovzdanie sa považuje za schválené.
   4.   V prípade zamietnutia žiadosti o readmisiu je potrebné uviesť dôvody.
   5.   Po schválení readmisie alebo v prípadoch uplynutia lehoty uvedenej v odseku 2 sa odovzdanie dotknutej osoby uskutoční do troch mesiacov. Na žiadosť žiadajúceho štátu možno túto lehotu predĺžiť o čas potrebný na riešenie právnych alebo vecných prekážok.
   Článok 11
   Postup pri odovzdávaní a spôsoby prepravy
   1.   Príslušné orgány Bosny a Hercegoviny a dotknutého členského štátu sa pred odovzdaním písomne dohodnú o dátume odovzdania, mieste vstupu na územie, o prípadnom sprievode a o ďalších informáciách týkajúcich sa odovzdania.
   2.   Dopravu možno uskutočniť letecky, námornou cestou alebo po súši. Odovzdanie osoby leteckou dopravou sa neobmedzuje iba na použitie vnútroštátnych prepravcov Bosny a Hercegoviny alebo členských štátov a môže sa uskutočniť aj pravidelnou linkou, aj chartrovým letom. V prípade vrátenia so sprievodom sa tento sprievod neobmedzuje iba na oprávnené osoby žiadajúceho štátu za predpokladu, že ide o oprávnené osoby z Bosny a Hercegoviny alebo ktoréhokoľvek členského štátu.
   Článok 12
   Readmisia omylom
   Žiadajúci štát prijme späť akúkoľvek osobu prijatú späť požiadaným štátom, ak sa v lehote troch mesiacov po odovzdaní dotknutej osoby preukáže, že nie sú splnené požiadavky uvedené v článkoch 2 až 5 tejto dohody.
   V týchto prípadoch sa uplatňujú mutatis mutandis procesné ustanovenia tejto dohody a požiadaný štát poskytne aj všetky dostupné údaje o skutočnej totožnosti a štátnej príslušnosti osoby, ktorá sa má prijať späť.
   ODDIEL IV
   TRANZIT
   Článok 13
   Zásady
   1.   Členské štáty a Bosna and Hercegovina by mali obmedziť možnosť využitia tranzitu štátnych príslušníkov tretích krajín alebo osôb bez štátnej príslušnosti na prípady, keď takéto osoby nemožno vrátiť do štátu určenia priamo.
   2.   Bosna and Hercegovina umožní tranzit štátnych príslušníkov tretej krajiny alebo osôb bez štátnej príslušnosti, ak ju členský štát o to požiada a členský štát povolí tranzit štátnych príslušníkov tretej krajiny alebo osôb bez štátnej príslušnosti, ak o ňu Bosna and Hercegovina požiada, ak je zaručená následná preprava týchto osôb cez prípadné ďalšie tranzitné štáty, ako aj ich readmisia štátom určenia.
   3.   Bosna a Hercegovina alebo členský štát môžu tranzit zamietnuť:

               a)

               ak existuje riziko, že by štátny príslušník tretej krajiny alebo osoba bez štátnej príslušnosti mohli byť v štáte určenia alebo v inom tranzitnom štáte vystavení mučeniu, alebo neľudskému alebo ponižujúcemu zaobchádzaniu, alebo trestaniu alebo trestu smrti, alebo prenasledovaniu z dôvodu ich rasy, náboženstva, štátnej príslušnosti, príslušnosti k určitej sociálnej skupine alebo z dôvodu politického presvedčenia, alebo

               b)

               ak štátny príslušník tretej krajiny alebo osoba bez štátnej príslušnosti čelia v požiadanom štáte alebo v inom tranzitnom štáte trestnému stíhaniu, alebo

               c)

               z dôvodov verejného zdravia, vnútornej bezpečnosti, verejného poriadku alebo na základe iných štátnych záujmov požiadaného štátu.

         4.   Bosna a Hercegovina alebo členský štát môžu zrušiť akékoľvek udelené povolenie, ak sa následne vyskytnú alebo zistia okolnosti uvedené v odseku 3, ktoré bránia tranzitu, alebo ak uskutočnenie následnej prepravy cez prípadné ďalšie tranzitné štáty alebo readmisia štátom určenia už nie sú zaručené. V tomto prípade žiadajúci štát prijme štátneho príslušníka tretej krajiny alebo osobu bez štátnej príslušnosti podľa potreby a bezodkladne späť.
   Článok 14
   Tranzitné konanie
   1.   Príslušnému orgánu požiadaného štátu sa predkladá písomná žiadosť o tranzit, ktorá obsahuje tieto údaje:

               a)

               druh tranzitu (letecký, námorný alebo po súši), prípadné ďalšie tranzitné štáty a plánované miesto konečného určenia;

               b)

               osobné údaje dotknutej osoby (napr. krstné meno, priezvisko, rodné priezvisko, iné používané, respektíve známe mená alebo prezývky, dátum narodenia, pohlavie a – ak je to možné – miesto narodenia, štátnu príslušnosť, jazyk, druh a číslo cestovného dokladu);

               c)

               predpokladané miesto vstupu na územie, čas odovzdania a prípadné použitie sprievodu;

               d)

               vyhlásenie, že z pohľadu žiadajúceho štátu sú podmienky podľa článku 13 ods. 2 splnené a dôvody na odmietnutie žiadosti podľa článku 13 ods. 3 nie sú známe.

         Na žiadosti o tranzit sa použije spoločné tlačivo, ktoré tvorí prílohu 7 k tejto dohode
   2.   Požiadaný štát do piatich kalendárnych dní písomne informuje žiadajúci štát o prijatí osoby späť, potvrdí miesto a predpokladaný čas vstupu na územie, alebo informuje o odmietnutí tranzitu a uvedie dôvody svojho odmietnutia.
   3.   Ak sa tranzit uskutočňuje letecky, na osobu, ktorá má byť prijatá späť a jej prípadný sprievod sa vzťahuje výnimka z povinnosti zaobstarať si letiskové tranzitné vízum.
   4.   Príslušné orgány požiadaného štátu po vzájomnej dohode pomáhajú pri uskutočnení tranzitu, najmä zabezpečením dohľadu nad dotknutými osobami a poskytnutím potrebného vybavenia na tento účel.
   ODDIEL V
   NÁKLADY
   Článok 15
   Náklady na prepravu a tranzit
   Bez toho, aby bolo dotknuté právo príslušných orgánov vymáhať náklady spojené s readmisiou od osoby, ktorá má byť prijatá späť, alebo od tretích strán, všetky náklady v súvislosti s readmisiou a tranzitom podľa tejto dohody až po hranicu štátu konečného určenia, znáša žiadajúci štát.
   ODDIEL VI
   OCHRANA ÚDAJOV A DOLOŽKA NEDOTKNUTEĽNOSTI
   Článok 16
   Ochrana údajov
   Oznamovanie osobných údajov sa uskutočňuje iba v prípade, ak je to nevyhnutné pre vykonávanie tejto dohody príslušnými orgánmi Bosny a Hercegoviny alebo členského štátu. Spracovanie osobných údajov a nakladanie s nimi v konkrétnom prípade podlieha vnútroštátnym právnym predpisom Bosny a Hercegoviny a v prípade, ak je kontrolórom príslušný orgán členského štátu, podlieha ustanoveniam smernice 95/46/ES (2) a vnútroštátnym právnym predpisom tohto členského štátu prijatým podľa tejto smernice. Okrem toho platia tieto zásady:

               a)

               osobné údaje sa musia spracúvať spravodlivým a zákonným spôsobom;

               b)

               osobné údaje možno zbierať iba na konkrétny, výslovne uvedený a zákonný účel plnenia tejto dohody a nesmú byť odovzdávajúcim orgánom ani prijímajúcim orgánom ďalej spracúvané spôsobom nezlučiteľným s týmto účelom;

               c)

               osobné údaje musia byť vo vzťahu k účelu, na ktorý sa zbierajú a/alebo ďalej spracúvajú, primerané a náležité a nesmú tento účel presahovať, konkrétne možno oznamovať len tieto osobné údaje:

                           —

                           osobné údaje osoby, ktorá má odovzdať (napr. krstné mená, priezviská, akékoľvek predchádzajúce mená, iné používané, respektíve známe mená alebo prezývky, pohlavie, rodinný stav, dátum a miesto narodenia, súčasná a akákoľvek predchádzajúca štátna príslušnosť),

                           —

                           údaje z pasu, preukazu totožnosti alebo z vodičského preukazu (číslo, doba platnosti, dátum vydania, vydávajúci orgán, miesto vydania),

                           —

                           zastávky a trasu cesty,

                           —

                           ostatné informácie potrebné na určenie totožnosti odovzdávanej osoby alebo na preskúmanie splnenia podmienok na readmisiu v zmysle tejto dohody;

               d)

               osobné údaje musia byť presné a, ak je to potrebné, aktualizované;

               e)

               osobné údaje sa musia uchovávať vo formáte, ktorý umožňuje určenie totožnosti subjektu údajov (čiže dotknutej osoby) len dovtedy, kým je to potrebné na účel, na ktorý sa údaje zbierali alebo na ktorý sa ďalej spracúvali;

               f)

               odovzdávajúci orgán aj prijímajúci orgán prijmú všetky primerané opatrenia, aby sa zabezpečila príslušná oprava osobných údajov, ich vymazanie alebo zablokovanie v prípade, ak spracovanie týchto osobných údajov nie je v súlade s ustanoveniami tohto článku, a to najmä preto, lebo údaje sú vo vzťahu k účelu spracovania neprimerané, nenáležité alebo tento účel presahujú. Medzi tieto opatrenia patrí aj oznamovanie každej opravy, vymazania alebo zablokovania údajov druhej strane;

               g)

               prijímajúci orgán na požiadanie informuje odovzdávajúci orgán o použití oznámených údajov a o výsledkoch, ktoré z nich získal;

               h)

               osobné údaje možno oznamovať len príslušným orgánom; na oznámenie ďalším orgánom je potrebný predchádzajúci súhlas odovzdávajúceho orgánu;

               i)

               odovzdávajúci orgán aj prijímajúci orgán sú povinné viesť si písomný záznam o oznamovaní a preberaní osobných údajov.

         Článok 17
   Doložka nedotknuteľnosti
   1.   Touto dohodou nie sú dotknuté práva, záväzky a povinnosti Spoločenstva, členských štátov ani Bosny a Hercegoviny vyplývajúce z medzinárodného práva, a najmä z:

               —

               Dohovoru o právnom postavení utečencov z 28. júla 1951, zmeneného a doplneného Protokolom týkajúcim sa právneho postavenia utečencov z 31. januára 1967,

               —

               medzinárodných dohovorov stanovujúcich, ktorý štát je zodpovedný za preskúmanie podaných žiadostí o azyl,

               —

               Európskeho dohovoru zo 4. novembra 1950 o ochrane ľudských práv a základných slobôd,

               —

               Dohovoru z 10. decembra 1984 proti mučeniu a inému krutému, neľudskému alebo ponižujúcemu zaobchádzaniu alebo trestaniu,

               —

               medzinárodných dohovorov o vydávaní osôb a ich tranzite,

               —

               multilaterálnych medzinárodných dohovorov a dohôd o readmisii cudzích štátnych príslušníkov.

         2.   Nič v tejto dohode nebráni vráteniu osoby podľa iných oficiálnych alebo neformálnych dojednaní.
   ODDIEL VII
   VYKONÁVANIE A UPLATŇOVANIE
   Článok 18
   Spoločný readmisný výbor
   1.   Zmluvné strany si poskytujú vzájomnú pomoc pri uplatňovaní a výklade tejto dohody. Na tento účel zriadia spoločný readmisný výbor (ďalej len „výbor“), ktorý bude mať najmä tieto úlohy:

               a)

               monitorovať uplatňovanie tejto dohody;

               b)

               rozhodovať o vykonávacích opatreniach potrebných na jednotné uplatňovanie tejto dohody;

               c)

               zabezpečovať pravidelnú výmenu informácií v súvislosti s vykonávacími protokolmi vypracovanými jednotlivými členskými štátmi a Bosnou a Hercegovinou podľa článku 19;

               d)

               odporúčať zmeny a doplnenia tejto dohody a jej príloh.

         2.   Rozhodnutia výboru sú pre zmluvné strany záväzné.
   3.   Výbor je zložený zo zástupcov Spoločenstva a Bosny a Hercegoviny; Spoločenstvo zastupuje Komisia.
   4.   Výbor zasadá v prípade potreby na žiadosť jednej zo zmluvných strán.
   5.   Výbor prijme svoj rokovací poriadok.
   Článok 19
   Vykonávacie protokoly
   1.   Bosna a Hercegovina a členský štát na žiadosť členského štátu alebo Bosny a Hercegoviny vypracujú vykonávacie protokoly, ktoré zahŕňajú pravidlá:

               a)

               o určení príslušných orgánov, hraničných priechodov a oznámení kontaktných miest;

               b)

               o podmienkach návratu so sprievodom vrátane tranzitu štátnych príslušníkov tretích krajín a osôb bez štátnej príslušnosti so sprievodom;

               c)

               o ďalších prostriedkoch a dokladoch okrem tých, ktoré sú uvedené v prílohách 1 až 5 k tejto dohode.

         2.   Vykonávacie protokoly uvedené v odseku 1 nadobúdajú platnosť až potom, čo sa oznámia readmisnému výboru uvedenému v článku 18.
   3.   Bosna a Hercegovina súhlasí s uplatňovaním ktoréhokoľvek ustanovenia vykonávacieho protokolu vypracovaného s jedným členským štátom aj v súvislosti s ktorýmkoľvek iným členským štátom, ak ten o to požiada.
   Článok 20
   Vzťah k bilaterálnym readmisným dohodám alebo dojednaniam členských štátov
   Ustanovenia tejto dohody majú prednosť pred ustanoveniami akejkoľvek bilaterálnej dohody alebo dojednania o readmisii osôb s neoprávneným pobytom, ktoré boli alebo podľa článku 19 môžu byť uzavreté medzi jednotlivými členskými štátmi a Bosnou a Hercegovinou, ak sú ustanovenia takejto dohody alebo dojednania nezlučiteľné s ustanoveniami tejto dohody.
   ODDIEL VIII
   ZÁVEREČNÉ USTANOVENIA
   Článok 21
   Územná pôsobnosť
   1.   S výhradou odseku 2, táto dohoda sa uplatňuje na území, na ktoré sa vzťahuje Zmluva o založení Európskeho spoločenstva, a na území Bosny a Hercegoviny.
   2.   Táto dohoda sa neuplatňuje na území Dánskeho kráľovstva.
   Článok 22
   Nadobudnutie platnosti dohody, jej trvanie a skončenie platnosti
   1.   Túto dohodu ratifikujú alebo schvália zmluvné strany v súlade so svojimi príslušnými postupmi.
   2.   Táto dohoda nadobúda platnosť prvým dňom druhého mesiaca nasledujúceho po dni, keď si zmluvné strany navzájom oznámili, že postupy uvedené v prvom odseku boli vykonané.
   3.   Táto dohoda sa uzaviera na dobu neurčitú.
   4.   Každá zo zmluvných strán, prostredníctvom oficiálneho oznámenia druhej zmluvnej strane a po predchádzajúcej porade s výborom podľa článku 18, môže úplne alebo čiastočne dočasne pozastaviť vykonávanie tejto dohody, pokiaľ ide o štátnych príslušníkov tretích krajín a osoby bez štátnej príslušnosti, z bezpečnostných dôvodov a z dôvodu ochrany verejného poriadku alebo zdravia obyvateľov. Pozastavenie nadobudne platnosť druhým dňom nasledujúcim po dni takého oznámenia.
   5.   Každá zo zmluvných strán môže túto dohodu vypovedať tým, že to oficiálne oznámi druhej zmluvnej strane. Platnosť tejto dohody končí šesť mesiacov po dni takého oznámenia
   Článok 23
   Prílohy
   Prílohy 1 až 7 sú neoddeliteľnou súčasťou tejto dohody.

      V Bruseli osemnásteho septembra dvetisícsedem v dvoch vyhotoveniach v každom z úradných jazykov zmluvných strán, pričom všetky texty sú rovnako autentické.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunitá Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen
         Za Evropsku zajednicu
         За Европску зајелницу
         Za Europsku zajednicu

         За Босна и Херцеговина
         Por Bosnia y Herzegovina
         Za Bosnu a Hercegovinu
         For Bosnien-Hercegovina
         Für Bosnien und Herzegowina
         Bosnia ja Hertsegoviina nimel
         Γiα τη Βοσνία-Ερζεγοβίνη
         For Bosnia and Herzegovina
         Pour la Bosnie-et-Herzégovine
         Per la Bosnia-Erzegovina
         Bosnijos ir Hercegovinos vardu
         Bosnijas un Hercegovinas vārdā
         Bosznia és Hercegovina részéről
         Għall-Bożnja u Ħerzegovina
         Voor Bosnië en Herzegovina
         W imieniu Bośni i Hercegowiny
         Pela Bósnia e Herzegovina
         Pentru Bosnia și Herţegovina
         Za Bosnu a Hercegovinu
         Za Bosno in Hercegovino
         Bosnia ja Hertsegovinan puolesta
         För Bosnien och Hercegovina
         Za Bosnu i Hercegovinu
         За Босну и Херцеговину
         Za Bosnu i Hercegovinu

      (1)  V súlade s formou predpísanou v odporúčaní Rady EÚ z 30. novembra 1994.

      (2)  Smernica Európskeho parlamentu a Rady 95/46/ES z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov (Ú. v. ES L 281, 23.11.1995, s. 31).
   PRÍLOHA 1
   SPOLOČNÝ ZOZNAM DOKLADOV, PREDLOŽENÍM KTORÝCH SA PREUKAZUJE ŠTÁTNA PRÍSLUŠNOSŤ
   (ČLÁNOK 2 ODS. 1, ČLÁNOK 4 ODS. 1 A ČLÁNOK 8 ODS. 1)

               —

               Pasy alebo cestovné doklady akéhokoľvek druhu (štátne pasy, diplomatické pasy, služobné pasy, hromadné pasy a náhradné pasy vrátane detských pasov),

               —

               preukazy totožnosti akéhokoľvek druhu (vrátane časovo obmedzených a provizórnych preukazov totožnosti a vojenských preukazov totožnosti),

               —

               námornícke knižky a služobné preukazy veliteľov námorných lodí,

               —

               osvedčenia o občianstve a iné úradné doklady v spojení s ďalším úradným dokladom obsahujúcim fotografiu, v ktorých sa zreteľne uvádza občianstvo.

         PRÍLOHA 2
   SPOLOČNÝ ZOZNAM DOKLADOV, PREDLOŽENIE KTORÝCH SA POKLADÁ ZA HODNOVERNÝ DÔKAZ O ŠTÁTNEJ PRÍSLUŠNOSTI
   (ČLÁNOK 2 ODS. 1, ČLÁNOK 4 ODS. 1 A ČLÁNOK 8 ODS. 2)

               —

               Fotokópie ktoréhokoľvek z dokladov uvedených v prílohe 1 k tejto dohode,

               —

               vodičské preukazy alebo ich fotokópie,

               —

               rodné listy alebo ich fotokópie,

               —

               zamestnanecké preukazy alebo ich fotokópie,

               —

               výpovede svedkov,

               —

               výpovede dotknutej osoby a jazyk, ktorým hovorí, vrátane výsledku úradného testu,

               —

               akýkoľvek iný doklad, pomocou ktorého sa dá určiť štátna príslušnosť dotknutej osoby.

         PRÍLOHA 3
   SPOLOČNÝ ZOZNAM DOKLADOV, PREDLOŽENIE KTORÝCH SA POKLADÁ ZA PREUKÁZANIE SPLNENIA PODMIENOK NA READMISIU ŠTÁTNYCH PRÍSLUŠNÍKOV TRETÍCH KRAJÍN A OSÔB BEZ ŠTÁTNEJ PRÍSLUŠNOSTI
   (ČLÁNOK 3 ODS. 1, ČLÁNOK 5 ODS. 1 A ČLÁNOK 9 ODS. 1)

               —

               Vstupné/výstupné pečiatky alebo podobné potvrdenia v cestovnom doklade dotknutej osoby alebo iný dôkaz vstupu na územie, respektíve odchodu z neho (napr. fotografický),

               —

               doklady, potvrdenia a účty akéhokoľvek druhu (napr. hotelové účty, karty dosvedčujúce návštevu u lekára, respektíve zubára, vstupné preukazy do verejných, respektíve súkromných inštitúcií, zmluvy na prenájom auta, potvrdenky transakcie uskutočnenej kreditnou kartou atď.), ktorými možno jasne preukázať, že dotknutá osoba sa zdržiavala na území požiadaného štátu,

               —

               letenky alebo lístky na vlak, autobus či loď, na ktorých je meno osoby, a/alebo zoznamy osôb cestujúcich leteckou, železničnou, cestnou alebo lodnou dopravou, ktoré dokazujú prítomnosť a trasu dotknutej osoby na území požiadaného štátu,

               —

               informácie svedčiace o tom, že dotknutá osoba použila služby kuriéra alebo služby cestovnej kancelárie,

               —

               úradné vyhlásenia, najmä vyhlásenia príslušníkov hraničného orgánu a iných svedkov, ktorí môžu dosvedčiť, že dotknutá osoba prekročila hranicu,

               —

               úradná výpoveď dotknutej osoby v rámci súdneho alebo správneho konania.

         PRÍLOHA 4
   SPOLOČNÝ ZOZNAM DOKLADOV, KTORÉ SA POKLADAJÚ ZA HODNOVERNÝ DÔKAZ SPLNENIA PODMIENOK NA READMISIU ŠTÁTNYCH PRÍSLUŠNÍKOV TRETÍCH KRAJÍN A OSÔB BEZ ŠTÁTNEJ PRÍSLUŠNOSTI
   (ČLÁNOK 3 ODS. 1, ČLÁNOK 5 ODS. 1 A ČLÁNOK 9 ODS. 2)

               —

               Opis miesta a okolností, za ktorých bola príslušná osoba zadržaná po vstupe na územie žiadajúceho štátu, vypracovaný príslušnými orgánmi tohto štátu,

               —

               informácie týkajúce sa totožnosti a/alebo pobytu osoby, ktoré poskytla medzinárodná organizácia (napr. UNHCR),

               —

               výpovede/potvrdenie informácií získané od rodinných príslušníkov, spolucestujúcich atď.,

               —

               výpoveď dotknutej osoby.

         PRÍLOHA 5
   ZOZNAM DOKLADOV, PREDLOŽENIE KTORÝCH SA POKLADÁ ZA PREUKÁZANIE ALEBO HODNOVERNÝ DÔKAZ SPLNENIA PODMIENOK NA READMISIU BÝVALÝCH ŠTÁTNYCH PRÍSLUŠNÍKOV SOCIALISTICKEJ FEDERATÍVNEJ REPUBLIKY JUHOSLÁVIE
   (ČLÁNOK 3 ODS. 3, ČLÁNOK 9 ODS. 4 A ČLÁNOK 9 ODS. 5)
   Príloha 5a (doklady pokladané za preukázanie splnenia podmienok):

               —

               rodné listy, alebo ich fotokópie, vydané bývalou Socialistickou federatívnou republikou Juhosláviou,

               —

               verejné listiny, alebo ich fotokópie, vydané Bosnou a Hercegovinou alebo bývalou Socialistickou federatívnou republikou Juhosláviou, na ktorých je uvedené miesto narodenia a/alebo miesto trvalého bydliska, ako sa vyžaduje v článku 3 ods. 3,

         Príloha 5b (doklady pokladané za hodnoverný dôkaz splnenia podmienok):

               —

               iné doklady alebo potvrdenia alebo ich fotokópie, ktoré svedčia o mieste narodenia nachádzajúcom sa na území Bosny a Hercegoviny,

               —

               úradná výpoveď dotknutej osoby v rámci súdneho alebo správneho konania.

         PRÍLOHA 6

   PRÍLOHA 7

   SPOLOČNÉ VYHLÁSENIE K ČLÁNKU 3 ODS. 5
   Zmluvné strany vynaložia úsilie, aby akéhokoľvek štátneho príslušníka tretej krajiny, ktorý nespĺňa alebo prestal spĺňať podmienky potrebné na oprávnený vstup, zdržiavanie sa alebo pobyt na ich území, vrátili do jeho krajiny pôvodu.
   SPOLOČNÉ VYHLÁSENIE TÝKAJÚCE SA DÁNSKA
   Zmluvné strany berú na vedomie, že táto dohoda sa neuplatňuje na územie Dánskeho kráľovstva, ani vo vzťahu k štátnym príslušníkom Dánskeho kráľovstva. Za týchto okolností je vhodné, aby Bosna a Hercegovina a Dánsko uzavreli podobnú readmisnú dohodu, ako je táto dohoda.
   SPOLOČNÉ VYHLÁSENIE TÝKAJÚCE SA ISLANDU A NÓRSKA
   Zmluvné strany berú na vedomie úzke vzťahy medzi Európskym spoločenstvom a Islandom a Nórskom, vyplývajúce najmä z dohody z 18. mája 1999 týkajúcej sa pridruženia týchto krajín k vykonávaniu, uplatňovaniu a vývoju schengenského acquis. Za týchto okolností je vhodné, aby Bosna a Hercegovina uzavrela s Islandom a Nórskom podobné readmisné dohody, ako je táto dohoda.
   SPOLOČNÉ VYHLÁSENIE TÝKAJÚCE SA ŠVAJČIARSKA
   Zmluvné strany berú na vedomie, že Európska únia a Švajčiarsko podpísali dohodu o pridružení Švajčiarska k vykonávaniu, uplatňovaniu a vývoju schengenského acquis. Je vhodné, aby potom, čo táto dohoda o pridružení nadobudne platnosť, Bosna a Hercegovina a Švajčiarsko uzavreli podobnú readmisnú dohodu, ako je táto dohoda.


title: Rozhodnutie Európskeho parlamentu a Rady (EÚ) 2015/738 z 29. apríla 2015 o mobilizácii Európskeho fondu na prispôsobenie sa globalizácii (žiadosť EGF/2014/017 FR/Mory-Ducros, Francúzsko)

text:
               8.5.2015

               SK

               Úradný vestník Európskej únie

               L 117/47

         ROZHODNUTIE EURÓPSKEHO PARLAMENTU A RADY (EÚ) 2015/738
   z 29. apríla 2015
   o mobilizácii Európskeho fondu na prispôsobenie sa globalizácii (žiadosť EGF/2014/017 FR/Mory-Ducros, Francúzsko)
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1309/2013 zo 17. decembra 2013 o Európskom fonde na prispôsobenie sa globalizácii (2014 – 2020) a o zrušení nariadenia (ES) č. 1927/2006 (1), a najmä na jeho článok 15 ods. 4,
   so zreteľom na Medziinštitucionálnu dohodu z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení (2), a najmä na jej bod 13,
   so zreteľom na návrh Európskej komisie,
   keďže:

               (1)

               Európsky fond na prispôsobenie sa globalizácii (EGF) bol zriadený s cieľom poskytovať podporu pracovníkom, ktorí boli prepustení, a samostatne zárobkovo činným osobám, ktoré ukončili činnosť z dôvodu vážnych štrukturálnych zmien v štruktúre svetového obchodu v dôsledku globalizácie, z dôvodu pokračovania celosvetovej finančnej a hospodárskej krízy, ktorou sa zaoberá nariadenie Európskeho parlamentu a Rady (ES) č. 546/2009 (3), či z dôvodu novej svetovej finančnej a hospodárskej krízy, a pomôcť im pri ich opätovnom začleňovaní na trhu práce.

               (2)

               Článok 12 nariadenia Rady (EÚ, Euratom) č. 1311/2013 (4) umožňuje mobilizáciu EGF do maximálnej výšky 150 miliónov EUR (ceny z roku 2011) ročne.

               (3)

               Francúzsko predložilo 6. októbra 2014 žiadosť o mobilizáciu EGF v súvislosti s prepúšťaním v spoločnosti Mory-Ducros SAS vo Francúzsku a doplnilo ju o dodatočné informácie, ako sa stanovuje v článku 8 ods. 3 nariadenia (EÚ) č. 1309/2013. Táto žiadosť spĺňa požiadavky na stanovenie finančného príspevku z EGF, ako sa stanovuje v článku 13 nariadenia (EÚ) č. 1309/2013.

               (4)

               Preto by sa v súvislosti so žiadosťou predloženou Francúzskom mal EGF mobilizovať s cieľom poskytnúť finančný príspevok vo výške 6 052 200 EUR,

         PRIJALI TOTO ROZHODNTIE:
   Článok 1
   V rámci všeobecného rozpočtu Európskej únie na rozpočtový rok 2015 sa mobilizuje Európsky fond na prispôsobenie sa globalizácii s cieľom poskytnúť sumu 6 052 200 EUR vo forme viazaných a platobných rozpočtových prostriedkov.
   Článok 2
   Toto rozhodnutie sa uverejní v Úradnom vestníku Európskej únie.

      V Štrasburgu 29. apríla 2015

            Za Európsky parlament

            predseda

         M. SCHULZ

            Za Radu

            predsedníčka

         Z. KALNIŅA-LUKAŠEVICA

      (1)  Ú. v. EÚ L 347, 20.12.2013, s. 855.

      (2)  Ú. v. EÚ C 373, 20.12.2013, s. 1.

      (3)  Nariadenie Európskeho parlamentu a Rady (ES) č. 546/2009 z 18. júna 2009, ktorým sa mení a dopĺňa nariadenie (ES) č. 1927/2006, ktorým sa zriaďuje Európsky fond na prispôsobenie sa globalizácii (Ú. v. EÚ L 167, 29.6.2009, s. 26).

      (4)  Nariadenie Rady (EÚ, Euratom) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020 (Ú. v. EÚ L 347, 20.12.2013, s. 884).


title: Rozhodnutie Európskeho výboru pre systémové riziká z 12. októbra 2016, ktorým sa mení rozhodnutie ESRB/2011/1, ktorým sa prijíma rokovací poriadok Európskeho výboru pre systémové riziká (ESRB/2016/13)

text:
               25.11.2016

               SK

               Úradný vestník Európskej únie

               C 437/8

         ROZHODNUTIE EURÓPSKEHO VÝBORU PRE SYSTÉMOVÉ RIZIKÁ
   z 12. októbra 2016,
   ktorým sa mení rozhodnutie ESRB/2011/1, ktorým sa prijíma rokovací poriadok Európskeho výboru pre systémové riziká
   (ESRB/2016/13)
   (2016/C 437/05)
   GENERÁLNA RADA EURÓPSKEHO VÝBORU PRE SYSTÉMOVÉ RIZIKÁ,
   so zreteľom na nariadenie Európskeho parlamentu a Rady (EÚ) č. 1092/2010 z 24. novembra 2010 o makroprudenciálnom dohľade Európskej únie nad finančným systémom a o zriadení Európskeho výboru pre systémové riziká (1), a najmä na jeho článok 6 ods. 4,
   so zreteľom na nariadenie Rady (EÚ) č. 1096/2010 zo 17. novembra 2010, ktorým sa Európskej centrálnej banke udeľujú osobitné úlohy týkajúce sa fungovania Európskeho výboru pre systémové riziká (2),
   keďže:

               (1)

               Varovania a odporúčania vydané Európskym výborom pre systémové riziká (ESRB) sú právne nástroje, ktoré je potrebné riadne oznámiť tým, ktorým sú určené. Článok 19 ods. 2 rozhodnutia Európskeho výboru pre systémové riziká ESRB/2011/1 (3) obsahuje požiadavku, aby predseda ESRB podpisoval varovania a odporúčania.

               (2)

               Odteraz by mal každé varovanie a odporúčanie na osvedčenie ich súladu s rozhodnutím generálnej rady podpisovať najvyšší predstaviteľ sekretariátu ESRB.

               (3)

               Rozhodnutie ESRB/2011/1 by sa preto malo zodpovedajúcim spôsobom zmeniť,

         PRIJALA TOTO ROZHODNUTIE:
   Jediný článok
   Zmeny
   Rozhodnutie ESRB/2011/1 sa mení takto:

               1.

               V článku 5 sa odsek 4 nahrádza takto:
               „4.   Predseda ESRB predkladá návrh zápisnice členom generálnej rady na pripomienkovanie a schvaľovanie v písomnom konaní najneskôr dva týždne po zasadnutí alebo, ak to nie je možné, na najbližšom zasadnutí. Zápisnicu po jej schválení podpisuje najvyšší predstaviteľ sekretariátu ESRB.“;

               2.

               V článku 10 sa odsek 3 nahrádza takto:
               „3.   Najvyšší predstaviteľ sekretariátu ESRB pripravuje návrh stručných zápisníc zo zasadnutí riadiaceho výboru a predkladá ich členom riadiaceho výboru na pripomienkovanie a schvaľovanie v písomnom konaní spravidla pred najbližším zasadnutím generálnej rady. Stručné zápisnice podpisuje najvyšší predstaviteľ sekretariátu ESRB.“;

               3.

               V článku 19 sa odsek 2 nahrádza takto:
               „2.   Varovania a odporúčania ESRB prijíma generálna rada a na osvedčenie ich súladu s rozhodnutím generálnej rady ich podpisuje najvyšší predstaviteľ sekretariátu ESRB.“.

      Vo Frankfurte nad Mohanom 12. októbra 2016

            Predseda ESRB

         Mario DRAGHI

      (1)  Ú. v. EÚ L 331, 15.12.2010, s. 1.

      (2)  Ú. v. EÚ L 331, 15.12.2010, s. 162.

      (3)  Rozhodnutie Európskeho výboru pre systémové riziká ESRB2011/1 z 20. januára 2011, ktorým sa prijíma rokovací poriadok Európskeho výboru pre systémové riziká (Ú. v. EÚ C 58, 24.2.2011, s. 4).


title: 2013/474/EÚ: Rozhodnutie Rady z  23. septembra 2013 , ktorým sa vymenúvajú traja českí členovia a dvaja českí náhradníci Výboru regiónov

text:
               27.9.2013

               SK

               Úradný vestník Európskej únie

               L 255/18

         ROZHODNUTIE RADY
   z 23. septembra 2013,
   ktorým sa vymenúvajú traja českí členovia a dvaja českí náhradníci Výboru regiónov
   (2013/474/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 305,
   so zreteľom na návrh českej vlády,
   keďže:

               (1)

               Rada prijala 22. decembra 2009 rozhodnutie 2009/1014/EÚ (1) a 18. januára 2010 rozhodnutie 2010/29/EÚ (2), ktorými sa vymenúvajú členovia a náhradníci Výboru regiónov na obdobie od 26. januára 2010 do 25. januára 2015.

               (2)

               V dôsledku skončenia funkčného obdobia pána Stanislava EICHLERA a pána Jaroslava PALASA a pani Jany VAŇHOVEJ sa uvoľnili tri miesta členov Výboru regiónov. V dôsledku skončenia funkčného obdobia pána Radka MARTÍNKA a pána Martina TESAŘÍKA sa uvoľnili dve miesta náhradníkov Výboru regiónov,

         PRIJALA TOTO ROZHODNUTIE:
   Článok 1
   Na zvyšný čas funkčného obdobia, ktoré trvá do 25. januára 2015, sa do Výboru regiónov vymenúvajú:

               a)

               za členov:

                           —

                           pani Jana VAŇHOVÁ, náměstkyně hejtmana Ústeckého kraje,

                           —

                           pán Martin PŮTA, hejtman Libereckého kraje,

                           —

                           pán Miroslav NOVÁK, hejtman Moravskoslezského kraje,

                     a

               b)

               za náhradníkov:

                           —

                           Dr. Martin NETOLICKÝ, Ph.D., hejtman Pardubického kraje,

                           —

                           pán Jiří ROZBOŘIL, hejtman Olomouckého kraje.

         Článok 2
   Toto rozhodnutie nadobúda účinnosť dňom jeho prijatia.

      V Bruseli 23. septembra 2013

            Za Radu

            predseda

         V. JUKNA

      (1)  Ú. v. EÚ L 348, 29.12.2009, s. 22.

      (2)  Ú. v. EÚ L 12, 19.1.2010, s. 11.


title: 2008/195/ES: Rozhodnutie Rady z  18. februára 2008 o uzavretí Dohody medzi Európskym spoločenstvom a Kirgizskou republikou o určitých aspektoch leteckých dopravných služieb

text:
               5.3.2008

               SK

               Úradný vestník Európskej únie

               L 60/29

      ROZHODNUTIE RADY

   z 18. februára 2008
   o uzavretí Dohody medzi Európskym spoločenstvom a Kirgizskou republikou o určitých aspektoch leteckých dopravných služieb
   (2008/195/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 80 ods. 2 v spojení s článkom 300 ods. 2 prvým pododsekom prvou vetou a článkom 300 ods. 3 prvým pododsekom,
   so zreteľom na návrh Komisie,
   so zreteľom na stanovisko Európskeho parlamentu,
   keďže:

               (1)

               Dňa 5. júna 2003 Rada poverila Komisiu, aby začala rokovania s tretími krajinami o nahradení určitých ustanovení v platných dvojstranných dohodách dohodou Spoločenstva.

               (2)

               Komisia prerokovala v mene Spoločenstva dohodu s Kirgizskou republikou o určitých aspektoch leteckých dopravných služieb (ďalej len „dohoda“) v súlade s mechanizmami a smernicami v prílohe k rozhodnutiu Rady, ktorým sa Komisia poveruje začať rokovania s tretími krajinami o nahradení určitých ustanovení v platných dvojstranných dohodách dohodou Spoločenstva.

               (3)

               Dohoda bola podpísaná v mene Európskeho spoločenstva s výhradou jej možného neskoršieho uzavretia v súlade s rozhodnutím Rady 2007/470/ES (1).

               (4)

               Dohoda by sa mala schváliť,

         ROZHODLA TAKTO:
   Článok 1
   Týmto sa v mene Spoločenstva schvaľuje Dohoda medzi Európskym spoločenstvom a Kirgizskou republikou o určitých aspektoch leteckých dopravných služieb.
   Článok 2
   Predseda Rady sa poveruje určiť osobu splnomocnenú vydať oznámenie podľa článku 9 ods. 1 dohody.

      V Bruseli 18. februára 2008

            Za Radu

            predseda

         D. RUPEL

      (1)  Ú. v. EÚ L 179, 7.7.2007, s. 38.


title: Rozhodnutie Rady (SZBP) 2017/632 z 3. apríla 2017, ktorým sa mení rozhodnutie 2014/129/SZBP, ktorým sa podporuje európska sieť nezávislých odborných obcí zaoberajúcich sa otázkou nešírenia na podporu vykonávania stratégie EÚ proti šíreniu zbraní hromadného ničenia

text:
               4.4.2017

               SK

               Úradný vestník Európskej únie

               L 90/10

         ROZHODNUTIE RADY (SZBP) 2017/632
   z 3. apríla 2017,
   ktorým sa mení rozhodnutie 2014/129/SZBP, ktorým sa podporuje európska sieť nezávislých odborných obcí zaoberajúcich sa otázkou nešírenia na podporu vykonávania stratégie EÚ proti šíreniu zbraní hromadného ničenia
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28 ods. 1 a článok 31 ods. 1,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 10. marca 2014 prijala rozhodnutie 2014/129/SZBP (1).

               (2)

               Rozhodnutie 2014/129/SZBP stanovuje vykonávacie obdobie pre projekty týkajúce sa konkrétnych činností na 36 mesiacov odo dňa uzavretia dohody o financovaní medzi Komisiou a vykonávacím subjektom (ďalej len „Združenie EÚ pre nešírenie zbraní“).

               (3)

               Združenie EÚ pre nešírenie zbraní požiadalo 9. decembra 2016 Úniu o schválenie predĺženia uvedeného vykonávacieho obdobia do 2. júla 2017, aby bolo možné pokračovať vo vykonávaní činností aj po uplynutí 36-mesačného vykonávacieho obdobia.

               (4)

               Pokračovanie konkrétnych činností, o ktoré Združenie EÚ pre nešírenie zbraní požiadalo, sa môže realizovať bez vplyvu na zdroje.

               (5)

               Rozhodnutie 2014/129/SZBP by sa preto malo zmeniť zodpovedajúcim predĺžením jeho účinnosti s cieľom umožniť úplné vykonanie činností, ktoré sú v ňom uvedené,

         PRIJALA TOTO ROZHODNUTIE:
   Článok 1
   Rozhodnutie 2014/129/SZBP sa týmto mení takto:

               1.

               V článku 1 ods. 3 sa písmeno a) nahrádza takto:

                           „a)

                           zabezpečenie prostriedkov na organizáciu štyroch výročných konzultačných zasadnutí a maximálne ôsmich ad hoc seminárov pre expertov a odborníkov z praxe o celej škále otázok týkajúcich sa nešírenia a odzbrojenia, ktoré sa vzťahujú na nekonvenčné, ako aj konvenčné zbrane, na účely predloženia správ a/alebo odporúčaní zástupcom VP;“.

               2.

               V článku 5 sa odsek 2 nahrádza takto:
               „2.   Platí do 2. júla 2017.“

               3.

               Príloha sa mení takto:

                           a)

                           Bod 3.1 sa nahrádza takto:„3.1.
                              Projekt 1: Organizácia štyroch výročných konzultačných zasadnutí a maximálne ôsmich ad hoc seminárov pre diplomatov a expertov z akademickej obce s vypracovaním správy a/alebo odporúčaní“.

                           b)

                           V bode 3.1.3 sa prvý odsek nahrádza takto:
                           „Projektom sa zabezpečuje organizácia štyroch výročných konzultačných zasadnutí a maximálne ôsmich ad hoc seminárov s vypracovaním súvisiacich správ a/alebo odporúčaní.“

                           c)

                           V bode 3.2.3 sa dopĺňa táto zarážka:

                                       „—

                                       prípravné činnosti na zabezpečenie logistiky budúcej výročnej konferencie.“

                           d)

                           Bod 4 sa nahrádza takto:
                           „4.   Trvanie

                           Toto rozhodnutie platí do 2. júla 2017.“

         Článok 2
   Toto rozhodnutie nadobúda účinnosť dňom jeho prijatia.

      V Luxemburgu 3. apríla 2017

            Za Radu

            predsedníčka

         F. MOGHERINI

      (1)  Rozhodnutie Rady 2014/129/SZBP z 10. marca 2014, ktorým sa podporuje európska sieť nezávislých odborných obcí zaoberajúcich sa otázkou nešírenia na podporu vykonávania stratégie EÚ proti šíreniu zbraní hromadného ničenia (Ú. v. EÚ L 71, 12.3.2014, s. 3).


title: Rozhodnutie Komisie z 29. decembra 2003, ktorým sa stanovujú orientačné prídely prostriedkov pre Českú republiku, Estónsko, Cyprus, Lotyšsko, Litvu, Maďarsko, Maltu, Poľsko, Slovinsko a Slovensko v rámci záručnej sekcie Európskeho poľnohospodárskeho usmerňovacieho a záručného fondu pre opatrenia na rozvoj vidieka na obdobie rokov 2004 až 2006

text:
Dôležité právne oznámenie

|

32004D0021

Úradný vestník L 005 , 09/01/2004 S. 0087 - 0088

		Rozhodnutie Komisiez 29. decembra 2003,ktorým sa stanovujú orientačné prídely prostriedkov pre Českú republiku, Estónsko, Cyprus, Lotyšsko, Litvu, Maďarsko, Maltu, Poľsko, Slovinsko a Slovensko v rámci záručnej sekcie Európskeho poľnohospodárskeho usmerňovacieho a záručného fondu pre opatrenia na rozvoj vidieka na obdobie rokov 2004 až 2006(2004/21/ES)KOMISIA EURÓPSKYCH SPOLOČENSTIEV,so zreteľom na Zmluvu o založení Európskeho spoločenstva,so zreteľom na nariadenie Rady (EHS) č. 1257/1999 zo 17. mája 1999 o podpore rozvoja vidieka z Európskeho poľnohospodárskeho usmerňovacieho a záručného fondu (EPUZF) [1], a najmä na jeho článok 46 ods. 2,keďže:(1) pridelenie vyčlenených prostriedkov pre opatrenia na rozvoj vidieka integrované do cieľa 1 programov je spolufinancované usmerňovacou sekciou EPUZF v súlade s článkom 35 ods. 2 prvá zarážka nariadenia (ES) č. 1257/1999;(2) podpora spoločenstva pre ostatné opatrenia na rozvoj vidieka sa spolufinancuje záručnou sekciou EPUZF v súlade s článkom 47a ods. 1 nariadenia (ES) č. 1257/1999;(3) Európska Rada v decembri 2002 na svojom zasadnutí v Kodani stanovila finančný výhľad vzťahujúci sa na rozvoj vidieka a sprievodné opatrenia financované záručnou sekciou EPUZF pre Českú republiku, Estónsko, Cyprus, Lotyšsko, Litvu, Maďarsko, Maltu, Poľsko, Slovinsko a Slovensko na obdobie rokov 2004 až 2006 (príloha I k záverom predsedníctva);(4) podľa článku 46 ods. 2 nariadenia (ES) č. 1257/1999 Komisia pridelí prvé prostriedky na opatrenia na rozvoj vidieka spolufinancované v rámci záručnej sekcie EPUZF, rozdelených na ročnom základe a s použitím objektívnych kritérií, ktoré zohľadňujú konkrétne situácie a potreby a úsilie, ktoré je potrebné vynaložiť osobitne na životné prostredie, vytváranie pracovných miest a udržiavanie krajiny;(5) orientačné prídely prostriedkov vyjadrené v cenách z roku 1999 uvedených v deklarácii priloženej k Aktu o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska [2]boli prepočítané na súčasné ceny,ROZHODLA TAKTO:Článok 1Prvé prídely prostriedkov Českej republike, Estónsku, Cypru, Lotyšsku, Litve, Maďarsku, Malte, Poľsku, Slovinsku a Slovensku na podporu rozvoja vidieka spolufinancovanú záručnou sekciou EPUZF na obdobie rokov 2004 až 2006 sa stanoví podľa prílohy.Článok 2Toto nariadenie nadobúda účinnosť pod podmienkou nadobudnutia platnosti a v deň nadobudnutia účinnosti Zmluvy o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska.V Bruseli 29. decembra 2003Za KomisiuFranz Fischlerčlen Komisie[1] Ú. v. ES L 160, 26.6.1999, s. 80. Nariadenie naposledy zmenené a doplnené nariadením (ES) č. 1783/2003 (Ú. v. ES L 270, 21.10.2003, s. 70).[2] Ú. v. ES L 236, 23.9.2003, s. 974--------------------------------------------------PRÍLOHAPodpora pre rozvoj vidieka (roky 2004 až 2006)Ročné pridelenie prostriedkov(mil. EUR) |Prvé pridelenie prostriedkov v súčasných cenách || 2004 | 2005 | 2006 | 2004 až 2006 |Česká republika | 163,3 | 182,0 | 197,5 | 542,8 |Estónsko | 45,3 | 50,4 | 54,8 | 150,5 |Cyprus | 22,5 | 25,1 | 27,2 | 74,8 |Lotyšsko | 98,7 | 110,0 | 119,4 | 328,1 |Litva | 147,3 | 164,1 | 178,1 | 489,5 |Maďarsko | 181,2 | 201,9 | 219,2 | 602,3 |Malta | 8,1 | 9,0 | 9,8 | 26,9 |Poľsko | 862,4 | 961,0 | 1043,0 | 2866,4 |Slovinsko | 84,7 | 94,4 | 102,5 | 281,6 |Slovensko | 119,5 | 133,1 | 144,5 | 397,1 |--------------------------------------------------